DOBRÉ RÁNODobré ráno: Danko z toho celého čosi určite má

Ako vyzerá slovenská geopolitická paralýza.

Náš druhý najvyšší ústavný činiteľ Andrej Danko chodí za jedným z posledných európskych diktátorov a rozpráva, že Bielorusko je pre Slovensko strategickým partnerom. Premiér sa zase vydal rovno do Ruska za Vladimírom Putinom, a to rovno v čase osláv 75. výročia vylodenia spojencov v Normandii. A - aby sme teda boli fér – neunúval sa tam ani prezident, ale do Francúzska na oslavy sme poslali chodiaceho porazeného strany Smer, vicepremiéra Richarda Rašiho. Nachádza sa Slovensko v geopolitickej paralýze? Prečo vyvolávame zdanie, že ani poriadne nevieme, kam patríme? A či je to vedomý zámer našich správcov vecí verejných, alebo to je len nejaká lokálna cirkusová insita? Tomáš Prokopčák sa rozpráva s Petrom Tkačenkom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Slovenskí colníci napokon priznali, že tri roky sídlili u mafiána Antonina Vadalu. Potvrdila to finančná správa v sobotu večer v reakcii na článok denníka SME, ktorý hovoril o komunikácii medzi Slovenskom a Talianskom, kde sme to v minulosti priznali. Na túto informáciu upozornila talianska verejnoprávna televízia RAI. Michalovskí colníci tak sídlili vo Vadalovej firme Bovinex. Igor Matovič zakladá platformu Odvážne, chce tak zabojovať o kresťanských voličov. Líder OĽaNO tvrdí, že chce bojovať o očistu kresťanskej politiky a o kresťanov, ktorí nedôverujú existujúcim kresťanským stranám. Vraj chce novej platforme ponúknuť až polovicu miest na kandidátke strany. Polícia tvrdí, že falošný dokument o prostitúcii Lucii Nicholsonovej neuškodil. Falošnú správu zverejnil bývalý SISkár Pavol Forisch, Nicholsonová podala trestné oznámenie. Vyšetrovateľ jej oznámenie odmietol a tvrdí, že Forisch možno nevedel, že dokument je falošný. Bývalý tajný sa pritom profesionálne venoval v SIS práve získavaniu a spracovaniu informácií. Strom, ktorý mal symbolizovať priateľstvo medzi Emmanuelom Macronom a Donaldom Trumpom vyschol. Dub, ktorý zasadili v apríli v roku 2018, sa v záhrade Bieleho domu neujal. Vyschol počas dvojročnej karantény, počas ktorej sa malo zabrániť prípadnému šíreniu chorôb. NASA sa rozhodla, že na Medzinárodnú vesmírnu stanicu ISS pustí turistov. Od budúceho roka by tak mohli do kozmu smerovať každý rok dve krátke civilné cesty. Maximom je cesta turistu na 30 dní, NASA predpokladá, že do vesmíru turistov dopravia budúce kozmické lode súkromných spoločností. Ceny sa odhadujú na 35-tisíc eur za noc plus cesta, ktorá môže stať okolo 60 miliónov dolárov. Česi vo veľkom začali užívať výživové doplnky... a to nie hocaké, ale rovno tie určené pre kone. Prečo? Čo to môže s ľuďmi spraviť? A ako sa na vás asi zahľadia v lekárni, keď poviete, že chcete prípravok pre zviera? Nuž, o tom všetkom sa v 37. epizóde nášho podcastu Index rozprávali Adam Valček a Nikola Bajánová. V časti Ako funguje biznis s výživovými doplnkami tiež hovoria, že podobné prípravky si pýtajú v lekárňach aj pacienti na Slovensku. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Španielsko zažíva nezvyčajné mrazy. V Madride stavajú snehuliaky

Teplotný rekord tento týždeň zaznamenali na Kanárskych ostrovoch, predtým tam dokonca nasnežilo.

BARCELONA. Španielsko zažíva v týchto dňoch jednu z najmrazivejších zím posledných rokov, na väčšine jeho územia namerali vo štvrtok o štyri až sedem stupňov menej, než sú obvyklé teploty pre toto obdobie. Sneh napadol aj na pláže v Barcelone a so snehovou nádielkou sa potýka veľká časť krajiny. Problémy na cestách majú vodiči v Španielsku pre prívaly snehu už niekoľko dní, komplikácie spôsobil sneh aj na železniciach. Takmer hodinové meškanie nabrali vo štvrtok napríklad vlaky smerujúce do Barcelony. V katalánskej metropole zasypali snehové vločky aj pláže, ako ukazujú zábery na sociálnych sieťach. Štvrtok bol v Španielsku tiež najmrazivejším v tohtoročnej zime. V dvoch tretinách observatórií celej krajiny namerali meteorológovia teploty pod bodom mrazu, mrzlo napríklad aj v juhošpanielskej Córdobe. Na väčšine územia boli vo štvrtok teploty štyri až sedem stupňov pod normálom, na horách bolo dokonca až o desať stupňov menej, než je obvyklé pre toto obdobie. Najnižšiu teplotu namerali v Pyrenejách, kde bolo krátko po polnoci mínus 15,2 stupňa Celzia. Teplotný rekord tento týždeň zaznamenali na Kanárskych ostrovoch. Konkrétne na ostrove Lanzarote v stredu namerali 7,6 stupňa, čo je najnižšia februárová teplota od roku 1977. Začiatkom minulého týždňa, teda ešte v januári, na Lanzarote dokonca napadol sneh.


Kerry pohrozil Rusku prerušením všetkých stykov ohľadom Sýrie

Spojené štáty prerušia všetky vzťahy s Moskvou, ktoré sa týkajú Sýrie, ak ruské a sýrske vzdušné sily neukončia nálety na Aleppo.

WASHINGTON. Spojené štáty prerušia všetky vzťahy s Moskvou, ktoré sa týkajú Sýrie, ak ruské a sýrske vzdušné sily neukončia nálety na severosýrske mesto Aleppo. Americký minister zahraničných vecí John Kerry to v stredu uviedol v telefonickom rozhovore so svojím ruským náprotivkom Sergejom Lavrovom, informovala agentúra AP. Spojené štáty sa podľa Kerryho pripravujú na "prerušenie dvojstrannej americko-ruskej spolupráce ohľadom Sýrie," vrátane navrhovaného protiteroristického partnerstva, "ak Rusko okamžite nepodnikne kroky zamerané na ukončenie útokov na Aleppo" a obnovenie prímeria. Kerry ďalej v rozhovore s Lavrovom vyjadril znepokojenie z náletov ruských a sýrskych lietadiel na nemocnice, vodné zdroje a ďalšie súčasti civilnej infraštruktúry v Aleppe. Rusko je podľa Kerryho zodpovedné za používanie zápalných bômb a bômb určených na ničenie bunkrov v obytných štvrtiach Aleppa.


Polícia použila proti demonštrantom v Hongkongu slzotvorný plyn

HONGKONG. Slzotvorný plyn nasadila v nedeľu hongkonská polícia proti demonštrantom, ktorí zablokovali ulice v dvoch štvrtiach mesta, narušili plynulosť premávky a na zasahujúcich policajtov útočili tehlami. Informovala o tom agentúra AP. Policajti použili proti protestujúcim slzný plyn v mestskej oblasti Kau-lung po tom, čo neuposlúchli výzvy, aby sa rozišli, a začali na nich hádzať tehly a iné predmety. Polícia svoj zásah obhajovala tým, že demonštrácia nebola povolená. Neďaleko odtiaľ sa demonštranti v plynových maskách zhromaždili pred policajnou stanicou, pričom policajti ich sledovali z vysokého múra obklopujúceho policajnú stanicu. Ďalšie zhromaždenie, na ktorom sa zúčastnili prevažne mladí ľudia, sa konalo vo Viktóriinom parku v luxusnej štvrti Causeway Bay. Niektorí z protestujúcich mali na ústach šatky, aby neodhalili svoju totožnosť, iní prišli v pracovných prilbách. "Dúfame, že svet vie, že Hongkong už nie je tým, čím býval. Čína robí čím ďalej tým viac, aby na Hongkong, jeho obyvateľov a jeho inštitúcie vyvíjala nátlak," povedala pre AP jedna z protestujúcich. Hongkong, jedna z dvoch osobitných administratívnych oblastí Číny, je už desiaty víkend dejiskom často násilných protestov proti návrhu zákona, ktorý by umožnil vydávanie jeho obyvateľov podozrivých zo spáchania trestných činov do pevninskej Číny. Protesty neutíchli ani po tom, čo správkyňa Hongkongu Carrie Lamová vyhlásila tento návrh zákona za "mŕtvy". Demonštranti medzičasom od miestnej vlády žiadajú aj vyšetrovanie údajného neadekvátneho postupu polície pri zásahoch a rozpustenie zákonodarného zboru.


Firma Johnson & Johnson zhoršila opiátovú krízu v Oklahome, rozhodol súd

Spoločnosť vinia z toho, že dopomohla k nadmernému užívaniu liekov proti bolesti.

WASHINGTON. Sudca v americkom štáte Oklahoma v pondelok dospel k záveru, že farmaceutická spoločnosť Johnson & Johnson a jej dcérske firmy prispeli k opiátovej kríze v Oklahome, a nariadil spoločnosti zaplatiť 572 miliónov dolárov (514,6 milióna eur). Peniaze pôjdu na pomoc pri riešení tohto problému. Verdikt vydal Sudca Thad Balkman. Štát Oklahoma vedie svoj prvý súdny proces proti spoločnostiam obvineným z toho, že dopomohli k nadmernému užívaniu vysoko návykových liekov proti bolesti. Spoločnosť sa proti rozsudku odvolá, napísala tlačová agentúra AP. Štát Oklahoma argumentoval, že spoločnosť dlhé roky agresívne a zavádzajúco propagovala lieky opiátového typu, pričom zveličovala ich účinky pri liečbe chronickej bolesti a zľahčovala riziko závislosti. Podľa slov generálneho prokurátora Oklahomy Mikea Huntera zomrelo v štáte v rokoch 2007-2017 na predávkovanie návykovými liekmi proti bolesti 4653 ľudí. Generálny prokurátor Hunter už skôr označil farmaceutickú spoločnosť Johnson & Johnson za hlavného aktéra, ktorý prispel k vzniku najzničujúcejšej krízy vo verejnom zdravotníctve v celých dejinách tohto štátu. Štát sa už predtým dohodol na finančnom vyrovnaní vo výške 270 miliónov dolárov (242,9 milióna eur) s farmaceutickou spoločnosťou Purdue Pharma, vyrábajúcou liek OxyContin, a tiež s izraelskou firmou Teva Pharmaceutical Industries Ltd., ktorá súhlasila so zaplatením sumy 85 miliónov dolárov (76,5 milióna eur). Prípady v Oklahome môžu predurčiť vývoj rokovaní v štáte Ohio, kde federálny sudca rieši približne 1500 ďalších žalôb súvisiacich s liekmi opiátového typu.


Rozhodujúci gól padol po Chárovej chybe. Zariskoval v zlom okamihu, tvrdí Krueger

Kanadu ťahá útok zložený z hviezd, ktoré za pár dní našli spoločnú chémiu.

TORONTO. Vyzerá to, akoby Sidney Crosby, Brad Marchand a Patrice Bergeron hrali spolu hokej v jednej útočnej formácii niekoľko rokov, nie týždňov. V doterajších piatich zápasoch na Svetovom pohári v Toronte nazbierali v kanadskom drese dohromady 22 bodov. V utorňajšom prvom finálovom stretnutí proti Tímu Európy sa pod víťazstvo 3:1 gólom podpísali bostonské krídla elitnej päťky Marchand aj Bergeron, pri oboch zásahoch asistoval hviezdny pittsburský center Crosby. "Sú to všetko elitní a zároveň rozdielni hráči, na turnaji sa im darí," podotýka ich kouč Mike Babcock. "Cítime sa spolu dobre, chémia tam je," pochvaľuje si kapitán Crosby. "Myslím si, že vieme hrať ešte lepšie. V prvej tretine sme prehrávali súboje a kopili chyby, nebol to náš zvyčajný výkon. Dôležité však je, že sme sa dopracovali k víťazstvu," doplnil. Crosby je s deviatimi bodmi (3+6) najproduktívnejším mužom na turnaji, Marchand so štyrmi gólmi najlepším strelcom. "Je zábavné ich pozorovať. Na striedačke máme tie najlepšie miesta, odkiaľ sledujeme ich dominanciu. Na takomto krátkom turnaji je náročné nájsť chémiu, ale týmto hráčom sa to podarilo hneď v prvý deň," konštatuje Steven Stamkos, ktorý sa v utorok postaral o druhý a víťazný gól Kanady. Pod rozhodujúcim gólom zápasu bol negatívne podpísaný slovenský hokejista.  O kľučku na úrovni červenej čiary sa pokúšal obranca Zdeno Chára, o puk ho však obral Ryan Getzlaf a učebnicovo našiel pred bránkou voľného Stamkosa, ktorý nekompromisne skóroval. "Zariskovali sme dvakrát v nesprávnom okamihu. Kanada takéto zaváhania neľútostne trestá," prízvukuje tréner Ralph Krueger. Tím Európy prestrieľal Kanadu v úvodnej tretine 13:9, ale prehral ju 0:2. "Všetci vieme, že pri tomto systéme série je irelevantné, ako sa dopracujete k víťazstvu. Sme veľmi nahnevaní, to je však dobré. Prehra nás ešte viac stmelí. Som presvedčený, že v druhom súboji pôjdeme tvrdo za úspechom." Jeho náprotivok Mike Babcock vie, že utorňajší výkon jeho tímu už v ďalšom zápase nemusí stačiť na potrebné druhé víťazstvo znamenajúce zisk trofeje. "Radi by ste hrali perfektne každý večer, ale to nie je reálne. Potrebujeme, aby v druhom dueli zabrali viacerí. Až v poslednej tretine som bol spokojný s naším výkonom, v úvodnej bol Tím Európy rýchlejší a nebezpečnejší," doplnil Babcock. Druhý diel finálovej série je na programe v noci zo štvrtka na piatok o 2.00 SELČ, v prípade európskeho úspechu v ňom sa potom o víťazovi rozhodne až 2. októbra.


Odvolaný Kurz sa teší na jesenné predčasné voľby

Kurz sa už snaží zvyšovať podporu svojej stredopravej strany ÖVP.

VIEDEŇ. Rakúsky konzervatívny líder Sebastian Kurz zorganizoval v pondelok predvolebné zhromaždenie necelé tri hodiny po tom, čo mu parlament v hlasovaní vyjadril nedôveru a zbavil ho tým úradu kancelára. V Rakúsku budú preto v septembri predčasné parlamentné voľby a Kurz sa už snaží zvyšovať podporu svojej stredopravej strany ÖVP a usiluje sa aj o svoje znovuzvolenie. "Stále som tu," povedal Kurz davu fanúšikov a predstaviteľov Rakúskej ľudovej strany (ÖVP), ktorých pozvážali do Viedne autobusmi, aby sa zúčastnili na dobre pripravenej akcii. Kurz na zhromaždení kriticky vyhlásil, že krajne pravicová Slobodná strana Rakúska (FPÖ) a ľavicové strany SPÖ a Jetzt, ktoré hlasovali proti nemu, nemajú čo ponúknuť - okrem túžby zbaviť sa ho. "Nemôžu zastaviť zmenu, ktorú sme pred dvoma rokmi začali," dodal Kurz za nadšených výkrikov svojich podporovateľov. Kurz povedal, že "nakoniec rozhodnú ľudia v septembri a to ma teší". Rakúsky parlament vyslovil v pondelok nedôveru vláde kancelára Kurza z ÖVP, čím ju zbavil funkcie. Poslanci tak urobili na mimoriadnom zasadnutí dolnej komory parlamentu. Hlasovanie v Národnej rade sa konalo po škandále okolo korupčného videa z ostrova Ibiza, ktorý viedol k rozpadu vládnej koalície ÖVP s krajne pravicovou FPÖ. Hlavná opozičná Sociálnodemokratická strana Rakúska (SPÖ) podala návrh na vyslovenie nedôvery celej vláde, nielen kancelárovi Kurzovi. Išlo o prvé úspešné hlasovanie o návrhu na vyslovenie nedôvery v rakúskych dejinách, napísala agentúra DPA. Parlamentné strany na mimoriadnom zasadnutí predložili aj návrh na skrátenie volebného obdobia a vypísanie predčasných volieb na september tohto roka. Presný termín nových volieb nie je zatiaľ známy.


DETSKÁ RUBRIKAVeverica vo vzduchu preskočí aj štyri metre, na útek pred kunou to nestačí

Každá veverička má mocné zadné labky, dlhé prsty a na nich silné pazúriky. Toto všetko jej slúži lepšie, ako lezecký výstroj.

Ryšavý kožúšok, hustý chvost a záľuba skákať zo stromu na strom. To sú jej poznávacie znamenia. Veverica sa v konároch pohybuje s rovnakou istotou ako na zemi. Môžeme na ňu natrafiť v lese, ale aj v záhrade či parku. Veverička sa zdržuje všade tam, kde je veľa vysokých drevín a dostatok potravy. Prítomnosť ľudí jej vôbec neprekáža, skôr naopak. Je rada, ak od nás zavše dostane lieskovec alebo iný orech. Veverice v mestských parkoch sa niekedy javia ako príliš krotké a dôverčivé. Ľuďom nezriedka jedia priamo z ruky. Nám sa preto môže zdať, že sú neopatrné, ale ony v skutočnosti neriskujú. Keď sa poriadne ochladí a jedla je nedostatok, veveričke pomôže dobrý čuch. Citlivým ňufáčikom vypátra väčšinu komôrok, do ktorých na jeseň uložila zásoby. Ak majú nablízku strom, nemusia sa predsa strachovať a utekať od ponúkanej pochúťky. Vedia, že v prípade núdze za okamih utečú do bezpečia medzi najvyššie konáre. Väčšina z nás si predstavuje veveričku s jasnou oranžovočervenou srsťou. No veverica stromová, nazývaná aj veverica obyčajná, môže mať kožúšok v rôznych farbách. Časté sú odtiene ryšavej, ale ľahko natrafíme aj na tmavohnedú či celkom čiernu veveričku. Podľa niektorých teórií žijú tmavé veverice vo vyšších polohách listnatých lesov. Tie ryšavé zasa v parkoch a listnatých hájoch. Väčšinou je to tak, hnedé veveričky sú totiž v konároch tmavých ihličnanov cez deň lepšie maskované. Poľahky sa však môže stať, že v jednej borovicovej hore budú žiť tmavé veverice, ale aj zopár tých ryšavých. Sfarbenie podľa prostredia teda nemožno chápať ako pravidlo. Bez ohľadu na farbu zvyšku tela majú všetky veverice belavé bruško. Vzácnosťou sú albínky, tie sú biele úplne celé. Každá chlpaňa má mocné zadné labky, dlhé prsty a na nich silné pazúriky. Toto všetko jej slúži lepšie, ako lezecký výstroj. Veverica výborne šplhá po stromoch a dokonca skáče z jedného na druhý. Vo vzduchu dokáže prekonať aj štvormetrovú vzdialenosť. Pri tom jej pomáha objemný huňatý chvost. Používa ho ako kormidlo – aby vedela zmeniť smer, no chvost sa zíde aj ako padák. Vevericiam lahodia oriešky – arašidy, lieskovce i vlašské orechy. Rady ohlodávajú aj smrekové či borovicové šišky a dolujú z nich semiačka. Nepohrdnú lesnými plodmi, hubami ani bukvicami. Výnimočne zožerú aj hmyz, ba dokonca aj kosti mŕtvych vtákov. Na jeseň sa veverice začnú v jedle obmedzovať. Niežeby si strážili líniu. Vedia, že príde zima a o potravu bude núdza. Orechy aj semiačka preto začnú zahrabávať do pôdy alebo ich ukryjú do dutín v stromoch. Keď sa poriadne ochladí a jedla je nedostatok, veveričke pomôže dobrý čuch. Citlivým ňufáčikom vypátra väčšinu komôrok, do ktorých na jeseň navláčila zásoby. Ak vidíte, že sa za vaším oknom občas mihne ryšavý chvostík veverice, môžete jej teraz v zime pomôcť. Veveričky možno prikrmovať rovnako ako vtáčence. Stačí, keď prichystáte dostatočne veľké kŕmidlo a nasypete doň slnečnicové semienka či orechy. Vylúskané alebo v škrupine, veverici to je fuk. Poteší ju aj kúsok ovocia. Ak viete, že kŕmidlo nemôžete stále kontrolovať, radšej veveričku ponúknite sušeným ovocím, to čerstvé by zakrátko splesnivelo. No pozor, sušené ovocie nesmie byť dodatočne prisladené. V našich podmienkach sa veveričky pária dvakrát do roka – koncom zimy a na začiatku leta. Mláďatká prichádzajú na svet približne po štyridsiatich dňoch od oplodnenia a v jednom vrhu ich môže byť aj päť. Po mesiaci už vystrkujú nošteky z hniezda vystlaného machom, lístím a vtáčími pierkami. Hniezda, ktoré veveričky stavajú v zime, sú vybudované oveľa dôkladnejšie. Zvieratá ich poriadne zaizolujú, takže aj keď vonku treští mráz, u nich v hniezde je teplo ako v obývačke. Veveričky sa môžu dožiť aj siedmich rokov, samozrejme, ak im cestu neskrížia ich najväčší nepriatelia - jastrab a kuna lesná. Jastrabí útok na veveričku je rýchly. Obeťou sa stávajú chlpane, ktoré sa príliš neopatrne ukazujú na vonkajšej strane korún stromov. Kuna lesná zasa dokáže veveričku prenasledovať zo zeme až medzi najvyššie konáre. Aj keď je trojnásobne ťažšia ako veverica, ktorú konáre ľahšie unesú, má kuna inú prednosť - dokáže skákať na väčšiu vzdialenosť.


Ceny ropy klesli pre obavy z pomalšieho hospodárskeho rastu

Vyhliadky na zmiernenie sporu medzi Washingtonom a Pekingom sa na cenách veľmi neprejavili.

SINGAPUR. Ceny ropy v utorok klesli, keďže obavy z pomalšieho hospodárskeho rastu zatienili aj vyhliadky na zmiernenie obchodného sporu medzi Washingtonom a Pekingom. Investori zároveň vyčkávajú na údaje o zásobách ropy v USA. Barel (159 litrov) americkej ľahkej ropy West Texas Intermediate (WTI) s dodávkou v decembri sa v utorok o 7.27 h SEČ predával po 55,50 USD (50,06 eura). To bolo o 31 centov menej ako v predchádzajúci deň na konci obchodovania. Cena decembrového kontraktu na severomorskú ropnú zmes Brent klesla o 30 centov na 61,27 USD za barel. (1 EUR = 1,1087 USD)


Vyhostení ruskí diplomati mali získavať v Moldavsku bojovníkov pre Donbas

Vyhostení diplomati údajne pracovali ako utajení agenti ruskej rozviedky.

KIŠIŇOV. Moldavská spravodajská služba sa domnieva, že piati ruskí diplomati, ktorých Moldavsko vyhostilo, boli špiónmi verbujúcimi bojovníkov do povstania na východe Ukrajiny. Agentúra Reuters o tom v utorok informovala s odvolaním sa na vládne a diplomatické zdroje. Moldavsko - bývalá sovietska republika v ohnisku zápasu o vplyv medzi Ruskom a Západom - uvedenú skupinu vyhostilo 29. mája. Tamojšia vláda tento krok nevysvetlila, podľa vyjadrenia premiéra Pavela Filipa však mala naň "dobré dôvody". Nemenované zdroje, ktoré sú oboznámené s týmto prípadom, uviedli pre Reuters, že vyhostení diplomati údajne pracovali ako utajení agenti ruskej Hlavnej správy rozviedky (GRU). Predpokladá sa, že vykonávali nábor bojovníkov z Gaugazska, autonómnej oblasti na juhu Moldavska, ktorej obyvateľstvo turkického pôvodu je proruské a odmieta zbližovanie s EÚ. Uvedené zdroje nespresnili, akým spôsobom alebo z akého dôvodu mali Rusi verbovať bojovníkov v Gaugazsku, ako ani ich predpokladaný počet. Na Gaugazov, ktorí sa zapájajú do bojov na východe Ukrajiny, údajne upozornila Moldavsko ukrajinská štátna bezpečnostná služba (SBU). Reuters získané informácie nedokázal nezávisle overiť a nezískal ani vyjadrenia ruských ministerstiev zahraničných vecí a obrany. Hovorkyňa moldavského rezortu diplomacie na otázku tejto agentúry, či boli vyhostení Rusi spolupracovníkmi GRU, odpovedala, že išlo o diplomatov. Moskva predtým opakovane odmietla obvinenia Západu, že poskytuje výzbroj a bojovníkov proruským povstalcom na východe Ukrajiny. Podľa zdrojov agentúry Reuters sa moldavská spravodajská služba domnieva, že naverbovaných bojovníkov z Gaugazska najskôr posielali do neidentifikovaného polovojenského výcvikového tábora v Rostovskej oblasti na juhu Ruska. Agentúra v tejto súvislosti uvádza, že spolu s ruskými médiami zhromaždila dôkazy o tom, že Rusko využívalo v tejto oblasti na výcvik dobrovoľníkov pre boje na východe Ukrajiny najmenej dva tábory. Rusko v reakcii na vyhostenie svojich diplomatov z Moldavska ešte v máji pristúpilo k recipročnému kroku, pričom ruské ministerstvo zahraničných vecí vyjadrilo nádej, že Kišiňov uzná "kontraproduktívnosť" takéhoto "nepriateľského konania". Objavili sa úvahy, že Moldavsko vyhostilo ruských diplomatov v rámci roztržky medzi proeurópskymi predstaviteľmi tamojšej vlády a proruským prezidentom Igorom Dodonom, ktorý sa ujal funkcie v decembri.


George Michael: Miloval Prahu, našiel v nej aj lásku

Nedávno zosnulý popový idol žil naplno, ma jeho dedičstvo teraz čaká niekoľko ľudí.

George Michael sa zapísal do histórie jedným z najväčších vianočných hitov, ako aj odvahou verejne priznať svoju homosexuálnu orientáciu. Zomrel na prvý sviatok vianočný, v pokoji svojho domova v Londýne, kde ho našiel jeho milenec Fadi Fawaz. „Na tieto Vianoce nikdy nezabudnem. Ten obraz, keď som ráno našiel svojho priateľa ležať mŕtveho na posteli… Nikdy mi neprestaneš chýbať,“ napísal na sociálnej sieti. Spolu tvorili pár štyri roky. Aj keď sa zdalo, že Georgova smrť prišla nečakane, spevák mal už niekoľko rokov zdravotné problémy. Prvýkrát balansoval na hrane života a smrti pred piatimi rokmi, keď dostal zápal pľúc. Liečili ho v nemocnici vo Viedni, kde dokonca musel podstúpiť operáciu, aby mu uvoľnili dýchacie cesty. Tri týždne ležal v kóme. „Po prebudení som sa cítil ako nevládny starý muž,“ prezradil potom novinárom. V strednej Európe však nezažil len ťažké chvíle. Našiel tam svoje milované mesto. Bola ním Praha, kde dvakrát koncertoval a nakrútil tam aj videoklip k piesni Where I Hope You Are. „Praha si neskutočne úžasná,“ ďakoval tisícom divákov vo vypredaných halách. V Česku prežil aj romantický vzťah s tridsaťročným modelom Zdeňkom Tovarom. „Poznáme sa deväť rokov, v Londýne nás predstavil spoločný známy. Posledné štyri roky sa pravidelne stýkame,“ prezradil Zdeněk pred rokmi pre český Blesk. A dodal: „Či sme spolu niekedy strávili noc? Áno, strávili. Viac by som sa k tomu ale nerád vyjadroval.“ George dokonca pomáhal svojmu českému milencovi dostať sa z väzenia, keď ho spoločne s kamarátom zatkli na Kube za výtržnosti na letisku a pol roka tam strávil za mrežami. Loading
 ... V českých médiách sa objavili aj dohady, že Tovara sa živil ako prostitút a za isté služby si nechával platiť. V čase ich zoznámenia George Michael tvoril pár s Kennym Gossom, s ktorým sa neskôr pre jeho závislosť na alkohole rozišiel. Pritom ani on sám nežil striedmo. Viedol zhýralý život plný drog a opojných drinkov. Počas rozhovoru pre britskú televíziu ITV1 fajčil hašiš, pod vplyvom omamných látok nabúral autom do jedného z obchodov v centre Londýna a za svoju závislosť sa pravidelne dostával do problémov so zákonom. „Som gay, fajčím trávu a žijem vďaka svojmu talentu presne tak ako chcem. Predstavujem ideál, ktorého sa ostatní museli vzdať. A to mi závidia, najmä muži,“ vyhlásil v médiách. Zarobené peniaze však neutrácal len na neresti. Pravidelne sa zapájal do charitatívnych projektov. Krátko po Georgovej smrti sa začalo špekulovať, čo bude s jeho majetkom. Keďže nemal potomkov ani zákonitého partnera, predpokladá sa, že časť z neho pôjde na charitu a dediť by mali aj jeho krstné deti. Konkrétne ide o deti britského hudobníka Martina Kempa. Po zosnulej hudobnej ikone by podľa denníka Mirror mohla dediť aj Bluebell – dcéra Geri Haliwell, bývalej členky Spice Girls, s ktorou sa Michael priatelil. Okrem toho bol krstným otcom detí svojho bratranca Androsa. Očakáva sa, že z dedičstva sa niečo ujde aj jeho sestrám Melanie a Yiode, aj jeho partnerovi Fadimu Fawazovi.


Banky na Slovensku budú musieť držať viac kapitálu

Finančné domy by tak mali lepšie zvládnuť prípadné krízové situácie.

BRATISLAVA. Od augusta tohto roka budú musieť banky na Slovensku držať viac kapitálu. Banková rada Národnej banky Slovenska (NBS) v utorok rozhodla o zvýšení miery proticyklického kapitálového vankúša na úroveň 1,5 % zo súčasnej úrovne 1,25 %. Následne, od augusta 2020, bude musieť vzrásť na dve percentá. NBS už v máji tohto roka avizovala, že pristúpi k zvýšeniu rezerv. Upozorňuje dlhodobo na dynamický rast úverov na Slovensku, rastúcu zadlženosť domácností, ale aj na pokračujúci rast cien bytov či prehrievanie na trhu práce. "Hlavným dôvodom je zvýšenie odolnosti bankového sektora v čase pokračujúcej tvorby rizík cyklického charakteru," zdôvodnila zvýšenie vankúša v správe pre médiá NBS. Pre finančné domy tento krok znamená, že budú musieť povinne držať viac kapitálu ako doteraz. Keďže ide o vlastné zdroje bánk, menej budú môcť napríklad poslať akcionárom na dividendách. NBS sa však už v minulosti vyjadrila, že banky na Slovensku sú dostatočne kapitálovo silné, zvýšenie vankúša by im tak nemalo robiť problémy.


Ženu podozrievajú z vlámania do školy, kam chodí britský princ George

LONDÝN. Londýnska polícia zatkla ženu, ktorá sa dostala do školy, kam začal minulý týždeň chodiť britský princ George. Štyridsaťročnú ženu, ktorej meno nezverejnili, zadržali po tom, ako sa v utorok dostala do budovy a je podozrivá z vlámania. Polícia ženu vypočúva a zatiaľ ju neobvinili. Štvorročný George, syn vojvodu a vojvodkyne z Cambridgeu, začal navštevovať súkromnú prípravnú školu 7. septembra. Do školy ho odprevadil otec, princ William, ktorý mu tiež pomohol odniesť tašku. Jeho tehotná matka Catherine zostala zo zdravotných dôvodov doma.


Spojené štáty zabili pri leteckom útoku v Somálsku 35 extrémistov hnutia aš-Šabab

SUSA od nástupu Trumpa výrazne zvýšili počet náletov.

JOHANNESBURG. Vzdušné sily Spojených štátov zabili v strednom Somálsku neďaleko etiópskych hraníc 35 bojovníkov extrémistickej skupiny aš-Šabáb. Informovala o tom agentúra AP. Veliteľ amerických síl v Afrike Thomas Waldhauser v pondelňajšom vyhlásení uviedol, že nálet sa uskutočnil v nedeľu približne 37 kilometrov východne od obce Beledweyne v provincii Hiran a jeho cieľom boli militanti, ktorí prechádzali touto vidieckou oblasťou. Spojené štáty od nástupu Donalda Trumpa na post prezidenta výrazne zvýšili počet náletov na islamské milície aš-Šabáb, ktoré sú napojené na teroristickú sieť al-Káida a predstavujú najnebezpečnejšiu extrémistickú skupinu v Afrike. Miestne úrady a odborníci sa zhodujú na tom, že na porazenie aš-Šabábu budú potrebné okrem náletov aj iné opatrenia. Skupinu aš-Šabáb sa zo somálskej metropoly Mogadišo podarilo z veľkej časti vytlačiť v roku 2011 a odvtedy prišla o viacero svojich bášt. Jej príslušníci však stále ovládajú rozsiahle vidiecke oblasti a naďalej vedú partizánsku vojnu proti somálskym bezpečnostným silám.


Ceny ropy stúpli, zlato zdraželo

NEW YORK. Ceny ropy v pondelok posilnili. Ľahká americká ropa si pripísala 17 centov a uzavrela na úrovni 44,40 USD za barel. Severomorská ropa Brent, ktorej cena slúži ako medzinárodná referenčná cena, si prilepšila tiež o 17 centov a stúpla na 46,88 USD za barel. Veľkoobchodná cena benzínu na americkom trhu sa však nezmenila a zostala na úrovni 1,50 USD za galón. Vykurovací olej tiež stagnoval, a to na hodnote 1,45 USD za galón.Ceny drahých kovov sa zvýšili. Zlato zdraželo o 3,50 USD na 1 213,20 USD za uncu. Striebro posilnilo o 20 centov na úroveň 15,63 USD za uncu.


Ruské ministerstvo hrozí kinám, aby nepremietali komediálnu drámu o Stalinovi

Za premietanie filmu bez povolenia hrozí v Rusku pokuta do 100-tisíc rubľov. Druhé takéto porušenie môže viesť k uzatvoreniu kina.

MOSKVA. Rusko ministerstvo kultúry varovalo prevádzkovateľov kín v krajine pred právnymi postihmi, ak budú premietať britskú komediálnu drámu Smrť Stalina. Informovala o tom stanica Rádio Slobodná Európa (RFE). Za premietanie filmu bez povolenia hrozí v Rusku pokuta do 100-tisíc rubľov (zhruba 1420 eur). Druhé takéto porušenie môže viesť k uzatvoreniu kina. Toto vyhlásenie vydalo ministerstvo kultúry vo štvrtok po tom, ako art kino Pioner (Pionier) v Moskve obišlo zákaz premietania tohto filmu, uviedlo ho a naďalej ho má vo svojom programe. Predstavitelia kina podľa agentúry RIA Novosti vysvetlili, že úradné povolenie na distribúciu filmu v Rusku stále platí, preto konajú v súlade so zákonom. Ruský rezort kultúry však 23. januára oznámil, že povolenie na distribúciu filmu škótskeho režiséra Armanda Iannucciho zrušil. Tento verdikt prišiel po tom, ako niektoré ruské konzervatívne osobnosti, vrátane filmového režiséra Nikitu Michalkova, žiadali, aby štát zabránil uvedeniu tohto filmu v Rusku. Viacerí predstavitelia komunistickej strany označili tento film za nástroj psychologickej vojny Západu. "Mnohí ľudia zo staršej generácie, a nielen tí, budú film považovať za urážlivý výsmech celej sovietskej minulosti, (výsmech) krajiny, ktorá porazila fašizmus, a (za výsmech) obyčajných ľudí. A čo je ešte horšie, dokonca aj obetí stalinizmu," uviedol vo svojom vyhlásení minister kultúry Vladimir Medinskij. Satirický film Smrť Stalina sa zameriava na boj o moc v Sovietskom zväze bezprostredne po smrti diktátora Josefa Stalina v marci roku 1953. Kritici Kremľa upozorňujú, že Rusko sa nikdy nevyrovná so svojou minulosťou, a najmä zločinmi spáchanými štátom za Stalina, ak úrady budú brániť úsiliu zobrazovať ho aj humorne. Združenie majiteľov kín a najväčšia sieť kín v Rusku obvinili minulý týždeň ministra kultúry Medinského zo snáh o likvidáciu kín v Rusku. Obvinili tiež ministerstvo, že poškodzuje ich podnikanie i divákov a zavádza v krajine cenzúru. Vo svojom vyhlásení spomenuli filmy Paddington 2 a Labyrint: Smrteľná liečba, ktorých uvedenie do kín v Rusku posunuli o dva týždne kvôli premiéram dvoch ruských filmov. Hovorca Kremľa Dmitrij Peskov podľa RFE deklaroval, že zákaz filmu Smrť Stalina v Rusku nie je cenzúrou. Rozhlasová stanica Echo Moskvy pripustila, že uvedenie zakázaného filmu Smrť Stalina v kine Pioner môže súvisieť s bojom o kreslo ministra kultúry. Kino totiž patrí Alexandrovi Mamutovi, ktorý prejavil záujem o funkciu premiéra vo vláde, čo vznikne po marcových prezidentských voľbách.


KULTÚRNY ŽIVOTFolklór ako kultúrna ideológia

Pri formovaní národnej idey hrajú kultúrne prvky dôležitú úlohu

Máte doma vyšívaný čepček a zvládate odtancovať karičku? A budete radi, ak bude dominantnou štátom podporovanou kultúrou hádzanie Moreny do potoka a povinnosť vedieť desať piesní z Abova, Šariša, Hontu a zo Zázrivej bude podmienkou jednotky na vysvedčení?      Ministerstvo kultúry je inštitúcia reprezentujúca štátne hodnoty v oblasti kultúry a médií. Keď zájdete na ich webové stránky, aktuálne tam nájdete výzvu na predkladanie nominácií do národných zoznamov nehmotného kultúrneho dedičstva.    Pri výzve je aj fotografia pani ministerky, ako čosi odovzdáva v Divadle SĽUK pri pekných krojovaných dievčatách. A viac o podpore nehmotného dedičstva sa môžete dozvedieť na štátnych webstránkach Centra pre tradičnú ľudovú kultúru, portáli výskumného centra SĽUKu, vyzdobenom čipkami a informačne naplnenom bohatou encyklopédiou folklóru, s aktualizovanými informáciami o folklórnom dianí a nehmotnom kultúrnom dedičstve, kam patrí viachlasý spev, modrotlač, gajdoši, čičmianske či vajnorské ornamenty.      Folklórom vpred!    V globalizovanom rýchlom svete sociálnosieťových informácií neraz hľadáme identifikačné prvky, o ktoré sa môžeme podeliť s inými, ale nám blízkymi ľuďmi. Pri formovaní národnej idey hrajú kultúrne prvky nesmierne dôležitú úlohu – územie národa sa vyčleňuje síce geograficky, ale silnejšie jazykovo, kuchyňou a kultúrou – zvykmi, odevmi, pesničkami, tradíciami. Národná sebaidentifikácia, spojenie sa so „svojou krvou“ je psychologickou obranou pred cudzím svetom.    Súčasná európska identita nám síce nie je cudzia, ale to našské, slovenské, si chránime aj proti tej európskej, prezentujeme slovenskosť zakliatu v tóne fujary a čipke na čepci ako čosi výnimočné, čo nás odlišuje od „druhých“ a robí nás svojskými. Estetika ľudových výšiviek, pekných tanečníkov, energickej, jednoduchej muziky, zvykov, jedál sa prenáša s veľkou mierou nostalgie, paradoxne, ani nie z generácie na generáciu, ale prostredníctvom amatérskych či dokonca profesionálnych združení v istých vekových skupinách, združeniach a priateľských zoskupeniach.    Folklór nie je zaťažený nejakými intelektuálne náročnými reflexiami, jeho hudobné a tanečné výrazové prvky nie sú ekvilibristické. Texty piesní a ich melódie sú relatívne štandardizované a aj keď ich spievate kdesi pri poháriku pálenky či vínka (prečo folklórne popíjanie nie je nehmotné kultúrne dedičstvo?), neprekáža, že máte v hlase falošné tóny, je to predsa od srdca.    Folklór nie je náročný ani na vnímanie, pri ňom sa estetizácia pohybuje na úrovni sentimentálneho páči sa mi, páči sa mi veľmi a musí sa mi to páčiť, veď je to folklór! Navyše jeho primeraná gýčovitosť uspokojuje aj jednoduchých konzumentov kultúrnych artefaktov, pretože ornamentalita je ľúbezná, dievčence peknučké a chlapci švárni.      Plazivá ideológia    Kým sa o folklóre rozprávame ako o záujmovej, rekreačnej či voľnočasovej činnosti, ktorej sa ľudia venujú spontánne, pre radosť z tanca, pohybu, estetiky či nostalgie, tak sa pohybujeme v prirodzenom prostredí záujmu ľudí o rôzne spôsoby prežívania voľného času. Niekto je psičkár, niekto záhradkár, niekto chodí do fitnes, niekto na pivo a niekto sa zabáva tancovaním či zbieraním krojov.    F   olklór ako predmet historického skúmania, terénneho výskumu, etnografie a kunsthistorickej interpretácie je zaujímavá vedecká práca, ktorá môže poukázať na to, že nie sme statická spoločnosť, ale v čase premenlivá komunita, ktorá vždy bola otvorená prijímaniu podnetov od „prišelcov“, v súčasnom jazyku migrantov.    Dokonca aj presakovanie tradícií folklóru do živej kultúry môžeme vnímať ako pozitívnu inšpiráciu. Folklór sa v rámci etnokultúry stal súčasťou alternatívy, či už v hudobnom svete (world music jestvuje aj na Slovensku a popkultúra vstrebala melodiku a estetiku folklóru), alebo vo svete módy, najmä kostýmových výtvarných prejavov a šperkárov, ktorí prevzali do svojej tvorby využitie ornamentálnej tvorby a spestrili či odlíšili svoju tvorbu od produkcie iných práve folklorizáciou moderných odevov.    Lenže situácia je dramaticky iná, ak sa niektorou z činností začne štát prezentovať ako „typickou“, emblematickou, ak ju začne dávať viac do popredia ako iné aktivity. Folklór odrazu nie je bezproblémovou voľnočasovou kultúrnou aktivitou, ale stáva sa protežovanou kultúrnou hodnotou.    Folklór je pritom súčasťou štátnej reprezentácie pri oficiálnych oslavách štátnych sviatkov, pri obdarúvaní návštev využívajú naši predstavitelia folklór ako typicky slovenské objekty na pamiatku pre hostí. Blízkosťou k folklóru sa prezentovali aj naši vrcholní predstavitelia, fujarista Gašparovič či priaznivec všetkého národného Danko.    Asi nebude prekvapením, ak sa pozrieme na slovenské totalitné režimy – klérofašizmus či socializmus – kde sa folklóru vcelku dobre darilo. Pri fotografiách Tisa so šťastným „ľudom“ na námestiach nájdeme folklórne zaodeté dievčatá. SĽUK vznikol v roku 1949, folklórny festival Východná mala svoj prvý ročník v roku 1953. Ústredie ľudovej umeleckej výroby vzniklo dekrétom prezidenta v roku 1945 a od roku 1954 je v priamej pôsobnosti ministerstva kultúry.    Inštitucionalizácia ľudovej kultúry socializmom je proti samotnej podstate folklóru ako ľudového, neinštitucionalizovaného, spontánneho a neautorského umeleckého prejavu. Ale zato sa stala súčasťou socialistickej ideológie zrozumiteľného, ľudového, plebejského umenia s jednoduchou vizuálnou identitou, zrozumiteľnou formou socializácie, estetizáciou niečoho, čo nie je nebezpečné.    Folklór ako televízna popkultúra    Aj štátom produkovaná popkultúra sa ujíma témy folklór, po divácky úspešnom a opakovanom šouprograme Zem spieva s nákladnou výpravou, snahou cez vtipných moderátorov obsadiť divácky aj omladinu, intelektualizáciou múdrymi hlavami pritiahnuť náročného diváka a nejasným súťažením v kategóriách, kde sa prosto nedá súťažiť, vytvorila RTVS dojem, že folklór je tá pravá a živá slovenská kultúra.    Následne sa folklór dostal aj do súčasného pravidelného denného vysielania počas týždňa v 25-minútovej relácii Folklorika. V čase, keď štátna, pardon, verejnoprávna, RTVS nemá kvalitný kultúrny týždenník na svojich obrazovkách, nemá žiadnu publicistickú reláciu o výtvarnom umení, hudobnom dianí, literatúre a ďalších formách umenia, tak folklóru venuje týždenne päť polhodinových relácií.    Toto nie je situácia, ktorá by hovorila o ochrane kultúrneho dedičstva, ale zámerné vytváranie prostredia, v ktorom sa uprednostňuje istý typ estetiky, myslenia o kultúre a protežuje sa čosi, čo je jednoznačne bezproblémové a ideologicky výhodnejšie pre štát než kultúrne neprispôsobivá živá kultúra.      Ochrana či presadzovanie?    Jednou z úloh Ministerstva kultúry Slovenskej republiky je ochrana nehmotného kultúrneho dedičstva. Jednou, ale nie jedinou. Ministerstvo by malo vytvárať čo najlepšie prostredie na fungovanie živej kultúry. Umelcov, ktorí reflektujú dianie, filmárov natáčajúcich filmy o súčasnosti, výtvarníkov a literátov, ktorí tvoria dnes. A tie podmienky nie sú dané tým, že ich výberovo a komisionálne podporuje cez fondy a z „okna kamennej inštitúcie“ hádže omrvinky plebsu žobrajúcemu na ulici živej kultúry.    Ostentatívna podpora tradícií a folklóru formou podpory kultúrneho dedičstva je ideologický dôraz na zachovávanie a konzervovanie kultúrnej minulosti v duchu komunistickej a nacionalistickej ideológie, nie takej vzdialenej súčasnej vládnej moci. Folklór nie je pre moc nebezpečný, lebo nie je principiálne kritický, práve naopak, je vyjadrením konformity. Vo svojom umeleckom vyjadrení problematizuje všedný život vidieckej kultúry, poľné práce, prechodové rodinné rituály, nevinne šteklivú sexualitu či konzervuje mytologické postavy junákov, zbojníkov, prírody a pasúcich sa oviec. Ale toto nie je živá kultúra.


V Portugalsku zaviedli pre štrajk dopravcov kvóty na benzín

Vodiči cisterien začali časovo neohraničený štrajk za vyššie mzdy.

LISABON. Portugalská vláda zaviedla v pondelok pre zákazníkov čerpacích staníc kvóty na benzín po tom, ako vodiči benzínových cisterien začali časovo neohraničený štrajk za vyššie mzdy. Informovala o tom agentúra AP. Vláda zaviedla až do odvolania maximálny limit 25 litrov benzínu pre vodičov osobných vozidiel a sto litrov pre vodičov nákladiakov. Keďže k pondelkovému štrajku sa pripojili aj niektorí dopravcovia z iných sektorov ekonomiky, očakáva sa aj nedostatok zásob čerstvých potravín. Stredoľavá vláda, ktorá sa bude už v októbri uchádzať o priazeň voličov v parlamentných voľbách, núti dopravcov k dodržaniu minimálnych kvót zásobovania. Úrady od vodičov vyžadujú, aby zachovali zásobovanie pohotovostných zložiek a letísk pohonnými hmotami na pôvodnej úrovni, pričom zásobovanie verejnej dopravy by malo zostať na úrovni 75 percent a čerpacích staníc na úrovni 50 percent. Do obchodov by vodiči mali taktiež dopraviť všetky rýchlo sa kaziace potraviny a polovičné množstvo ostatných potravín. Vláda už v tejto súvislosti avizovala, že ak dopravcovia nedodržia dané limity, pristúpi k zriedka používanej legislatíve, ktorá jej umožní prinútiť štrajkujúcich vodičov pracovať. Vodiči požadujú, aby bola ich základná mesačná mzda do roku 2022 zvýšená zo súčasných 630 eur na 900 eur mesačne. Zamestnávatelia však tvrdia, že si nemôžu dovoliť na požiadavky odborov pristúpiť.


Američania vlani vypili viac vody ako limonády

V rámci boja proti civilizačným chorobám niekoľko amerických miest hlasovalo pre zdanenie limonád.

NEW YORK. Voda sa vlani stala najpredávanejším produktom na americkom trhu balených nápojov a ukončila tým nadvládu limonád, ktorých predaje stúpali celé desaťročia. Vyplýva to z údajov spoločnosti Beverage Marketing Corp. Tento obrat vysvetľuje obavami zo zdravotných rizík, ktoré konzumácia sladených nápojov prináša. Spotreba balenej vody v USA vlani dosiahla takmer 149 litrov na osobu, zatiaľ čo spotreba sýtených sladených nápojov predstavovala zhruba 146 litrov na osobu. Pritom ešte na prelome tisícročí priemerný Američan ročne vypil 190 litrov limonády. Celková spotreba balených nápojov v minulom roku vzrástla zhruba o deväť percent na 48,5 miliardy litrov. V rámci boja proti civilizačným chorobám, ako je obezita a cukrovka, niekoľko amerických miest v novembri hlasovalo pre zdanenie limonád, uviedla agentúra Reuters.


Polícia navrhla obžalovať mladíkov, ktorí v bratislavskej MHD napadli manželov

Mladíci pár zbili a vyhrážali sa zabitím.

BRATISLAVA. Polícia navrhla obžalovať mladíkov, ktorí mali 22. mája vo večerných hodinách napadnúť v bratislavskej MHD manželský pár. Polícia o tom informuje na sociálnej sieti. Policajný vyšetrovateľ ukončil prípravné konanie "podaním návrhu na podanie obžaloby do rúk prokurátora". Obvinení budú mať teraz možnosť uzavrieť s prokurátorom dohodu o vine a treste, alebo pôjde celá vec na súd. V prípade napadnutia manželského páru v bratislavskej MHD sú obvinení 18-ročný Ondrej Á. a 18-ročný Stanislav G. z Bratislavy. Mladíci mali 22. mája večer v autobuse linky 83 medzi zastávkami SAV a Damborského v Bratislave fyzicky a verbálne napadnúť manželský pár vo veku 50 a 52 rokov, ktorý ich upozornil na hlučné a neslušné správanie. "Zatiaľ čo prvý z dvoch obvinených zavretými päsťami niekoľkokrát udrel oboch manželov a jednému z nich tým spôsobil ťažké zranenia v oblasti hlavy, druhý obvinený sa následne začal so zdvihnutými rukami manželom vyhrážať zabitím," spresnila polícia. Po vystúpení z vozidla MHD mali obaja obvinení mladíci v blízkosti manželov uviesť, že ak pôjdu na políciu, tak ich zabijú. Výtržníci spôsobili manželom rôzne zranenia a zlomeniny v oblasti tváre. Za toto konanie boli obvinení pre trestné činy ublíženia na zdraví, vydierania, nebezpečného vyhrážania a výtržníctva. V rámci vyšetrovania sa polícii prihlásili svedkovia, ktorí pomohli k objasneniu incidentu.


Trump je na twitteri najsledovanejším lídrom, predstihol aj pápeža

Amerického prezidenta sleduje približne 40 miliónov ľudí.

WASHINGTON. Americký prezident Donald Trump predstihol pápeža Františka a stal sa najsledovanejším svetovým lídrom na sociálnej sieti twitter. Uviedla to agentúra AP s odvolaním sa na poznatky výskumníkov sociálnych sietí, ktoré boli publikované pod hlavičkou Twiplomacy. Tweety Trumpa sleduje podľa Twiplomacy približne 40 miliónov ľudí, čím sa cez víkend vyšvihol na čelo rebríčka asi 890 účtov lídrov štátov a vlád. Pápežove účty v rôznych jazykových verziách majú o niečo menej fanúšikov. Zakladateľ Twiplomacy Matthias Lüfkens z agentúry Burson Marsteller pripustil, že v Trumpovom prípade by časť fanúšikov mohli predstavovať "spiace" či falošné účty, resp. "roboty". Rebríček tiež nezahŕňa bývalých lídrov, ako je napríklad Trumpov predchodca v Bielom dome Barack Obama, ktorý dominoval s 95 miliónmi fanúšikov. Trump na twitteri často oznamuje politické rozhodnutia alebo zverejňuje kontroverzné prehlásenia, ktoré vyvolávajú veľmi veľa reakcií. Po januárovej inaugurácii urobil americký prezident z mikroblogu svoju oficiálnu komunikačnú platformu. Odkazy posiela najmä skoro ráno, často vraj v reakcii na "falošné" informácie spravodajských televízií. V januári o twitteri povedal: "Nemám ho rád. Je veľa iných vecí, ktoré by som mohol robiť. Médiá sú ale také nepoctivé, že twitter je jediný spôsob odporu."


Japonci stratili z radarov vojenské prieskumné lietadlo

Stroj zmizol z radarov zhruba tridsať minút po štarte z letiska Sapporo Okadama na ostrove Hokkaido.

TOKIO. Japonské vojenské prieskumné lietadlo zmizlo v pondelok z radarov, na palube boli štyria ľudia. Informovala o tom agentúra DPA s odvolaním sa na japonské ministerstvo obrany. Riadiace pozemné stredisko stratilo s lietadlom typu Beechcraft LR-2 kontakt, keď sa stroj nachádzal približne 30 kilometrov západne od letiska v Hakodate na ostrove Hokkaido, ktorý je najsevernejšou prefektúrou krajiny. Stroj zmizol z radarov zhruba 30 minút po štarte z letiska Sapporo Okadama na ostrove Hokkaido, a to údajne za zlého počasia. Na palube boli dvaja piloti a dvaja mechanici. Ich úlohou bolo prepraviť pacienta z nemocnice v meste Hakodate.


Ukrajinský zákonodarca absolvoval test na detektore lži, streamoval ho na internete

Prezident vyzval skupinu poslancov, aby test podstúpili pre obvinenia z korupcie.

KYJEV. Zákonodarca Oleksandr Dubinskyj zo strany ukrajinského prezidenta Volodymyra Zelenského Sluha národa absolvoval v stredu vyšetrenie na detektore lži po tom, čo prezident vyzval skupinu poslancov, aby tento test podstúpili pre obvinenia z korupcie. Informovala o tom tlačová agentúra AFP. Dubinskyj streamoval test naživo na internete. Líder parlamentného klubu prezidentovej strany Davyd Arachamija už skôr novinárom oznámil: "Na detektor lži pôjdeme." Testu na detektore sa podrobia všetci poslanci z prezidentovej strany, ktorí sú zároveň členmi špeciálneho výboru určeného na skúmanie návrhov zákonov. Podľa správ v médiách poslanci tohto výboru údajne vzali úplatky za to, že budú blokovať protikorupčný zákon zameraný na reguláciu trhu s nehnuteľnosťami a pozemkami. Tento návrh zákona sa ešte do parlamentu nedostal. Zelenskyj v stredu vyzval desať poslancov, ktorých sa kauza týka, aby išli na detektor lži. Zatiaľ zákonodarcovia nie sú oficiálne obvinení, ale vyšetrovatelia začali preverovať informácie, ktoré o možnom trestnom čine zverejnili novinári a bloggeri. "Ak vyšetrovatelia zistia čo i len najmenšiu pravdepodobnosť, že zákonodarcovia vzali peniaze..., potom by sa týmito zákonodarcami mali zaoberať protikorupčné úrady," napísal na Facebooku prezident Zelenskyj. Neskôr Dubinskyj, člen zmieneného výboru, splnil sľub a svoje vyšetrenie na detektore lži odvysielal naživo na internete. "Vy osobne ste za úplatok hlasovali proti tomuto návrhu zákona?" položil mu otázku odborník vykonávajúci test. "Sľúbil vám niekto peniaze za to, že budete hlasovať proti tomuto návrhu zákona?" pokračoval odborník, keď poslanec odpovedal na prvú otázku "nie". Nie je známe, kedy ostatní zákonodarcovia z tejto kauzy absolvujú test na detektore lži. Zelenskyj, bývalý komik, zvíťazil na jar v prezidentských voľbách práve vďaka programu sľubujúcemu odstránenie korupcie na Ukrajine. Podľa mimovládnej organizácie Transparency International (TI) je Ukrajina na 120. mieste v rebríčku 180 krajín, pokiaľ ide o vnímanie korupcie. Je na tom lepšie než Rusko (138. miesto), ale stále zaostáva za svojimi susedmi z Európskej únie, dodala agentúra AFP.


Európska odpoveď na Trumpove clá začne platiť od piatka

Najnovšie opatrenie je reakciou na americká clá na dovoz ocele a hliníka.

BRUSEL. Európska únia v piatok 22. júna začne uplatňovať clá vo výške 25 percent na dovoz niektorých tovarov zo Spojených štátov. Oznámila to Európska komisia. Opatrenie je reakciou na americká clá na dovoz ocele a hliníka. V prvej fáze sa bude opatrenie EÚ týkať amerického tovaru, ktorého ročný dovoz do Európskej únie dosahuje hodnoty 2,8 miliardy eur. Zoznam dovážaných tovarov z USA, ktoré budú čeliť dodatočným poplatkom na hraniciach EÚ, zahŕňa výrobky z ocele a hliníka, poľnohospodárske výrobky a kombináciu rôznych iných výrobkov. Dokument Komisie pripomenul, že uplatňovaním týchto povinností EÚ vykonáva svoje práva v súlade s pravidlami Svetovej obchodnej organizácie (WTO). Medzinárodný obchod, ktorý sme v priebehu rokov rozvíjali ruka v ruke s našimi americkými partnermi, nemožno porušiť bez reakcie z našej strany Eurokomisárka pre obchod Cecilia Malmströmová v tejto súvislosti pripomenula, že Únia sa nechcela dostať do tejto pozície. "Avšak jednostranné a neopodstatnené rozhodnutie USA o uložení ciel na oceľ a hliník z EÚ znamená, že nemáme inú možnosť. Medzinárodný obchod, ktorý sme v priebehu rokov rozvíjali ruka v ruke s našimi americkými partnermi, nemožno porušiť bez reakcie z našej strany," dodala komisárka. Podľa Malmströmovej je odpoveď EÚ dobre zvážená, primeraná a v súlade s pravidlami WTO. Zdôraznila, že ak Spojené štáty odstránia uvedené sadzby na oceľ a hliník, aj EÚ odstráni svoje protiopatrenia. Komisia zdôraznila, že oznámenie o zavedení protiopatrení nasleduje po odovzdaní úplného zoznamu dotknutých tovarov WTO a po schválení tohto kroku kolégiom komisárov. Exekutíva EÚ protiopatrenia odobrila 6. júna v nadväznosti na predošlé rozhodnutie USA uvaliť clá na oceliarske a hliníkové výrobky z EÚ. Členské štáty EÚ vyjadrili jednomyseľnú podporu pre takýto prístup. EÚ chce vyvážiť bilaterálny obchod s USA podľa hodnoty vývozov ocele a hliníka ovplyvnených americkými sadzbami. Podľa odhadov ide o sumu vo výške 6,4 miliárd eur. Okamžité protiopatrenia EÚ majú hodnotu 2,8 miliárd eur. Zostávajúcu hodnotu 3,6 miliárd eur chce EÚ "vyrovnať" neskôr, do troch rokov alebo po pozitívnom zistení v rámci riešenia sporu na pôde WTO, ak k tomu dôjde skôr ako za tri roky. Nariadenie o protiopatreniach, ktoré nadobudne účinnosť 22. júna, stanovuje výrobky a úroveň sadzieb, ktoré sa majú uplatňovať na vybrané americké výrobky v súčasnosti a ak to bude potrebné aj v budúcnosti. Zoznam výrobkov je rovnaký ako v predchádzajúcom vykonávacom nariadení zo 16. mája a ako bol oznámený WTO (18. mája). Stredajšie rozhodnutie eurokomisie je súčasťou širšej, trojúrovňovej reakcie EÚ na americké clá, ktorá zahŕňa súdne konanie proti Spojeným štátom na pôde WTO (od 1. júna) a zavedenie opatrení na ochranu európskeho trhu pred narušeniami spôsobenými úbytkom európskej ocele z amerického trhu.


Ministri pripravia dokument, ako pomôcť firmám s nedostatkom ľudí

Chcú prilákať Slovákov späť zo zahraničia.

BRATISLAVA. Ministri by sa mali po letných prázdninách zaoberať aktuálnou situáciou na trhu práce a prijať dokument, ktorý by mal stanoviť, ako pomôcť firmám s nedostatkom pracovníkov, aby nemuseli odchádzať zo Slovenska. Po skončení rokovania Hospodárskej a sociálnej rady to uviedol minister práce Ján Richter (Smer-SD). Krátenie, či pozastavenie dávky v nezamestnanosti pre tých, ktorí odmietajú pracovať, zatiaľ nepripúšťa. Pomôcť zlepšiť situáciu na trhu práce má tzv. zoznam nedostatkových profesií, ktorý zverejní ústredie práce, ale aj zriadenie orgánu, ktorý by sa touto problematikou pravidelne zaoberal. "Dohodli sme sa na tom, že po dovolenkovom období sa stretne širšia zostava ekonomických ministrov a sociálnych partnerov a bude vážna debata na túto tému aj s prijatím záverov, ktoré by zagarantovali, že investori nebudú zo SR odchádzať pre nedostatok pracovnej sily a ktoré by zabezpečili, aby aj vo východných regiónoch SR, kde dnes prichádzajú investori, boli vytvorené predpoklady pre to, že sa nájde dostatok kvalifikovanej pracovnej sily," skonštatoval Richter. Premiér Peter Pellegrini spolu s ministrom hospodárstva Petrom Žigom (obaja Smer-SD) v pondelok uviedli, že by sa vláda mala zaoberať myšlienkou krátenia, resp. pozastavenia dávky v nezamestnanosti pre ľudí, ktorí odmietajú pracovať. "Treba dať prácu každému, kto o ňu stojí. Nemyslím si, že sme úplne vyčerpali všetky možnosti. Treba ale otvorene povedať, že je značné množstvo ľudí, ktorí záujem pracovať nemajú. Našou úlohou bude spoločne hľadať spôsob a formu ako ich do istej miery donútiť, ale musí to byť v súlade s Ústavou SR," podotkol Richter. Konfederácia odborových zväzov (KOZ) možné zastavenie poberania dávok nepovažuje za dobré riešenie z dlhodobého hľadiska. "Takéto jednorazové opatrenie môže istú skupinu obyvateľstva vrhnúť do pasce chudoby. Odstraňovanie dopadov, ktoré chudoba prináša, je oveľa náročnejšie ekonomicky pre štát, ako prvoplánovo riešiť túto otázku tým, že stopnem istej skupine obyvateľstva sociálne dávky," myslí si viceprezidentka KOZ SR Monika Uhlerová. Podľa viceprezidenta Republikovej únie zamestnávateľov (RÚZ) Mária Lelovského je potrebná rekvalifikácia pracovníkov napríklad aj v prípade rastu automatizácie výroby. "S ľuďmi treba pracovať ešte kým sú potenciálne nezamestnaní. Vítame, že sa vláda začala zaoberať problematikou pracovnej migrácie, nielen riešením problematiky nezamestnaných. Identifikujeme, ktoré profesie sú nedostatkové. Musíme sa pozerať aj dopredu. Potrebujeme aj prognostický pohľad," doplnil Lelovský s tým, že dôležitá je aj integrácia. Podľa predsedu Združenia miest a obcí Slovenska Jozefa Dvonča je potrebné prilákať slovenských občanov späť zo zahraničia. "Zlepšujúcou sa ekonomikou a príjmovou situáciou je tu šanca, že časť pracovníkov by sa mohla vrátiť domov, čo by riešilo nedostatky na trhu práce," myslí si Dvonč. Pri prijímaní zahraničných pracovníkov treba podľa neho prihliadať aj na ich začlenenie do komunity a vytvorenie vhodných podmienok, napríklad pre rodinu. "Otvorme diskusiu a urobme všetko pre to, aby sme našli opatrenia, ktoré by pomohli," doplnil Dvonč, ktorý upozornil napríklad aj na zdĺhavé vybavovanie povolení pre zahraničných pracovníkov. Tripartita okrem situácii na trhu práce rokovala o viacerých správach rezortu práce, ale aj o koncepcii rozvoja potravinárskeho priemyslu, ku ktorým mali výhrady zamestnávatelia. "Sebestačnosť sa nám roky zhoršuje aj napriek opatreniam, ktoré vláda prijíma. Zhoršuje sa aj saldo zahraničného obchodu. Máme vážnu domácu úlohu pre vládu, aby dokázala podporiť sektor tak, aby dokázal konkurovať," poznamenal viceprezident Asociácie zamestnávateľských zväzov a združení (AZZZ) SR Rastislav Machunka. Zamestnávatelia spolu so ZMOS mali výhrady aj k novele poslancov Mosta-Híd, ktorou sa má zlegalizovať súkromná výroba destilátov. Varujú pred možnými daňovými únikmi, negatívnymi vplyvmi na verejné financie ale aj na zdravie občanov.


Správa ombudsmanky poukázala aj na neprimerané policajné zásahy

BRATISLAVA. Je smutné, že štát v strednej Európe musí riešiť problém policajnej brutality. Vyhlásila v závere ôsmeho rokovacieho dňa 31. schôdze Národnej rady SR predsedníčka klubu SaS a členka ľudskoprávneho výboru Natália Blahová. Plénum diskutovalo o Správe o činnosti verejného ochrancu práv za obdobie roka 2017. Správa podľa Blahovej hovorí aj o neprimeraných policajných zákrokoch. Koaliční poslanci sa k správe ombudsmanky nevyjadrili, okrem Lucie Žitňanskej zo strany Most-Híd, ktorá Patakyovej prácu ocenila. Ombudsmanka Mária Patakyová zdôrazňuje, že nevhodné používanie donucovacích prostriedkov, umiestňovanie zadržaných osôb do ponižujúcich priestorov namiesto ciel policajného zaistenia či neprimerané policajné zásahy nie sú prijateľnými policajnými postupmi. Poukazuje, že napriek tomu sa aj vlani používali. Patakyová tiež zdôrazňuje potrebu nezávislej kontroly policajných postupov nezávislou inšpekciou. Verejná ochrankyňa práv tiež konštatuje, že najčastejšie porušovaným právom je právo na prerokovanie veci bez zbytočných prieťahov. Ide podľa jej zistení približne až o tretinu z celkového počtu porušení ľudských práv v roku 2017. Z výročnej správy vyplýva, že vlani bolo právo na prerokovanie veci bez zbytočných prieťahov porušené v 67 prípadoch. V roku 2017 pracovala kancelária verejného ochrancu práv celkovo s 2831 podaniami, približne polovica z nich bola v pôsobnosti ombudsmana. Patakyová konštatovala 177 porušení základných práv a slobôd. Okrem toho verejná ochrankyňa práv konštatovala 24 porušení ustanovení medzinárodných dohovorov. Poslancov v stredu čakajú správy o vlaňajšej činnosti komisárov pre deti a pre osoby so zdravotným postihnutím. Následne by sa mali vrátiť k návrhom zákonov. Neukončená je aj debata o zákaze pamätníkov či tabúľ oslavujúcich komunistický, fašistický či nacistický režim.


Urobme Ameriku opäť bezpečnou. Trump zvyšuje rozpočet na obranu

Škrty v rozpočte by sa mali týkať Agentúry na ochranu životného prostredia.

WASHINGTON. Americký prezident Donald Trump má v úmysle zvýšiť výdavky na zbrojenie o 54 miliárd dolárov. Vo svojom návrhu rozpočtu chce Trump o približne rovnakú sumu znížiť rozpočtové výdavky určené pre iné rezorty. Približne desaťpercentné zvýšenie rozpočtových výdavkov pre rezort obrany je v súlade s Trumpovým predvolebným sľubom investovať viac prostriedkov do ozbrojených síl. V súvislosti s tým má Trump v úmysle vyčleniť menej rozpočtových prostriedkov určených na zahraničnú pomoc a domáce vládne programy. Informácie o pripravovanom rozpočte poskytli predstavitelia Bieleho domu novinárom telefonicky len pod podmienkou zachovania anonymity, a to aj napriek skutočnosti, že Trump v piatok odsúdil využívanie anonymných zdrojov médiami, napísala agentúra AP. Podľa denníka New York Times sa budú škrty týkať Agentúry na ochranu životného prostredia (EPA) či financií na programy sociálnej pomoci. Nedotknuté zostanú štátne dôchodkové poistenie a štátny program zdravotného poistenia Medicare. Trump mieni zverejniť podrobnosti k rozpočtu vo svojom utorňajšom programe pred oboma komorami Kongresu.


Rakúšan, ktorého zadržali v Poľsku, popiera vojnové zločiny na Ukrajine

Podľa prokuratúry mal bojovať na ukrajinskej strane, pričom zabil vojakov protivníka, ktorí sa už predtým vzdali.

VIEDENSKÉ NOVÉ MESTO. Rakúšan Benjamin F. (25), ktorého koncom apríla zadržali v Poľsku a v pondelok vydali na trestné stíhanie do vlasti, v utorok poprel opodstatnenosť podozrení z účasti na vojnových zločinoch na Ukrajine existujúcich voči jeho osobe. Stalo sa tak pri jeho prvom výsluchu na prokuratúre vo Viedenskom Novom Meste, informovala tlačová agentúra APA i rakúsky verejnoprávny rozhlas ORF s odvolaním sa na jeho právneho zástupcu. Podľa advokáta sa obvinenia z vraždenia zajatcov u jeho mandanta stretli s neporozumením, pričom na nich podozrivý hodnoverne reagoval. O obvineniach z vraždenia civilistov sa dnes vôbec nehovorilo, dodal právny zástupca. O prípadnom uvalení vyšetrovacej väzby na podozrivého by sa mohlo rozhodnúť podľa informácií z prokuratúry v stredu. Benjamina F. zadržali poľské orgány na základe európskeho zatykača vydaného Rakúskom, keď smeroval na Ukrajinu. Rakúšan mal podľa prokuratúry bojovať na ukrajinskej strane, pričom zabil vojakov protivníka, ktorí sa už predtým vzdali, respektíve civilistov. Týchto vojnových zločinov sa mal dopustiť na jar 2016, uviedol ešte skôr hovorca príslušnej prokuratúry. Podľa oficiálnych údajov ukrajinského rezortu obrany bol Rakúšan od 17. mája 2016 príslušníkom 59. brigády ukrajinských ozbrojených síl a 15. decembra 2016 sa bez povolenia vzdialil od svojho útvaru. Hovorca Pravého sektora potvrdil pôsobenie Benjamina F. v spomínanej brigáde, avšak poprel správy médií, podľa ktorých pred vstupom do ukrajinskej armády bojoval v radoch dobrovoľníckeho práporu tejto ultrapravicovej organizácie.


Z Bratislavy sa bude lietať do Burgasu a Pafosu. Ryanair oznámil dve nové linky

Írska nízkonákladovka informuje o nových linkách v dobe, kedy čelí negatívnym reakciám pre hromadné rušenie letov.

BRATISLAVA. Z bratislavského letiska Milana R. Štefánika pribudnú v budúcom roku ďalšie nové linky. Letecká spoločnosť Ryanair oznámila, že okrem novej linky na Maltu spustí od letného letového poriadku 2018 aj nové linky do Burgasu v Bulharsku a do Pafosu na Cypre. "Všetky nové linky budú v prevádzke dvakrát týždenne," priblížila hovorkyňa letiska Veronika Ševčíková. Letný letový poriadok bude v platnosti od 25. marca 2018 do 27. októbra 2018. "Kompletný letný letový poriadok na rok 2018 predstavíme v priebehu jesene," avizovala Olga Pawlonka zo spoločnosti Ryanair.


Vlasy v odtoku a mokré ponožky. Desať vecí, ktoré ľudia nenávidia najviac

Čím sú ľudia starší, tým radšej majú kozí syr aj sami seba.

BRATISLAVA. Predstavte si, že ste našli toho pravého partnera. No pri prvej návšteve jeho bytu zistíte, že si už roky neumyl kúpeľňu. A vy neporiadok v kúpeľni naozaj nedokážete zniesť. Vo vzťahu je dobré mať spoločné záujmy, podobný humor, no mali by ste zdieľať aj niektoré nenávisti. Web Pudding sa rozhodol zostaviť rebríček desiatich vecí, ktoré ľudia nenávidia najviac. Ale tiež rebríček vecí, ktoré naopak milujú. Dáta od dvestotisíc ľudí pochádzali zo zoznamovacej aplikácie Hater. Ukázalo sa, že niektoré druhy nenávisti sa odvíjajú od veku. Mladí napríklad majú radi spolubývajúcich či speváčku Beyoncé, starší ľudia nie. Aplikácia Hater vás má spojiť s ľuďmi, ktorí milujú a neznášajú rovnaké veci. Namiesto ľudí (ako napríklad na Tindri) v nej vyjadrujete názor na rôzne témy - od šteniatok, cez vlasy v odtoku až po brady. Appka vás potom spojí s ľuďmi, ktorí majú na veci podobný názor. Anonymné dáta pochádzali od 200-tisíc amerických užívateľov, ktorí v aplikácii vyjadrili viac ako 30 miliónov názorov na jednotlivé témy. Toto sú témy, ktoré ľudia všeobecne neznášali najviac: S ľuďmi v aplikácii sa nemusíte spájať iba na základe nenávisti ale aj lásky a náklonnosti voči niektorým témam. Tieto majú ľudia v appke Hater najradšej: Názory na mnohé témy sa odlišovali u jednotlivých vekových skupín. Spolubývajúci pripadali zábavní mladým ľuďom, starší ľudia už byt nechceli zdielať s nikým iným okrem partnera. Mladí napríklad majú radi herca Shia LaBeoufa, speváčku Beyoncé, obchodné domy. Starších ľudí tieto témy nezaujímajú radšej majú wasabi, kozí syr, sebalásku či perlivé vody. Ak chcete doma pri večeri alebo s priateľmi pri pive začať búrlivú diskusiu, môžete sa ich skúsiť opýtať napríklad aj na zbrane, skupinu Backstreet Boys, otvorené vzťahy, McDonald či včely. Tieto témy vyšli v prieskume ako najviac polarizujúce.


Severná Kórea žiada o pomoc pri riešení hroziacej potravinovej krízy

V KĽDR by malo dôjsť k prudkému poklesu rastlinnej výroby.

NEW YORK. Severná Kórea požiadala humanitárne agentúry OSN o pomoc pri riešení hroziacej potravinovej krízy v krajine. Podľa predpovedí totiž dôjde tento rok k prudkému poklesu rastlinnej výroby v KĽDR. Informovala o tom agentúra AFP s odvolaním sa na štvrtkové oznámenie hovorcu OSN Stéphana Dujarrica. Severná Kórea OSN informovala, že tento rok jej bude chýbať 1,4 milióna ton napríklad ryže, pšenice, zemiakov či sóje. "Vláda požiadala o pomoc medzinárodné humanitárne organizácie prítomné v krajine, aby sa zaoberali situáciou v oblasti potravinovej bezpečnosti," povedal Dujarric. Agentúry OSN už vedú rozhovory s Pchjongjangom o "prijatí včasných opatrení na riešenie humanitárnych potrieb", dodal hovorca OSN. Podľa údajov OSN potrebuje potravinovú pomoc približne 10,5 milióna Severokórejčanov - 41 percent obyvateľstva. Žiadosť o pomoc zaznela pred budúcotýždňovou cestou severokórejskej delegácie vedenej vodcom Kim Čong-unom na summit s americkým prezidentom Donaldom Trumpom vo Vietname.


Varga i Gajdošová majú v úvode sezóny dobrú formu a obaja bojujú o olympiádu

Slovenskí triatlonisti nazbierali prvé body na pretekoch Svetového pohára.

BRATISLAVA. Slovenskí triatlonisti majú v úvode sezóny dobrú formu. Richard Varga a Romana Gajdošová nazbierali prvé body do olympijskej kvalifikácie na pretekoch Svetového pohára, po krátkom oddychu ich čaká ďalšia náročná časť sezóny. Varga a Gajdošová majú za sebou úvodnú časť sezóny, pričom Varga má na konte o jedny preteky viac. Vo februári skončil v Kapskom meste na 10. mieste. V Abu Zabí bol slovenský triatlonista roka na 44. priečke, Gajdošová skončila 31. V ďalšom kole v austrálskej Mooloolabe sa už Vargovi darilo lepšie, obsadil 28. priečku, Gajdošová bola 39. Najviac sa obom Slovákom darilo v novozélandskom New Plymouthe. Varga skončil na 14. mieste, jeho reprezentačná kolegyňa dobehla na 21. pozícii. Obaja triatlonisti si pochvaľovali prípravu na sezónu. "Aj vďaka Športovému centru polície (ŠCP) som sa mohol kvalitne pripravovať na Kasárskych ostrovoch, strávil som tam dva mesiace. Prialo mi počasie, bola to výborná príprava," povedal Varga na štvrtkovom brífingu na pôde ŠCP. "Ja som sa pripravovala v domácich podmienkach, ale bola som aj v Kapskom meste. Som spokojná s úvodom sezóny," dodala Gajdošová. S prvým vystúpením na SP v Abu Zabí bola spokojnejšia Gajdošová. "Mala som z toho rešpekt, lebo som po prvý raz pretekala medzi elitou, ale 31. miesto ma potešilo. Celý čas som sa držala veľmi dobre," reagovala 24-ročná triatlonistka. V Mooloolabe si však výsledkovo pohoršila: "Medzi pretekmi bola dlhá cesta, veľký časový posun, preto mi to nesadlo. Navyše bolo veľmi teplo. Dosiahla som slabý výsledok hlavne preto, že som slabo plávala." Vargovi vstup do seriálu skomplikoval zdravotný stav, ale postupne sa zlepšoval: "Dostal som sa z choroby, ale mali sme na aklimatizáciu málo času, nemal som v úvode na lepší výsledok. Moji súperi boli lepšie pripravení na podmienky." Na Novom Zélande to však z jeho strany bolo už oveľa lepšie. "Skončil som štrnásty a to aj vďaka tomu, že som mal viac času na prípravu. Dobil som organizmus a bolo to vidieť," skonštatoval Varga. Gajdošová zhodnotila záverečné vystúpenie úvodnej časti sezóny rovnako: "Na Novom Zélande bola príprava dlhšia, lepšia, aj počasie bolo mierumilovnejšie. Som rada, že sme tam mohli byť skôr. Prejavilo sa to aj v pretekoch. Dobre som plávala, udržala som sa aj na bicykli. Dobehla som napokon na 21. mieste. Získala som body do olympijskej kvalifikácie a verím, že ešte nejaké získam." Do 10. mája čakajú slovenských triatlonistov ďalšie dva kvalifikačné preteky. "Teraz si tri týždne doma oddýchnem, ale budem sa aj pripravovať. Na Bermudách ma 27. apríla čakajú MS a potom 4. až 5. mája v Madride dva preteky," prezradil Varga. Jeho reprezentačná kolegyňa Gajdošová si dopraje viac času na prípravu: "Ja sa budem pripravovať doma. Zvažujem či sa zúčastním na SP v Madride, pretože asi by pre mňa bolo rozumnejšie viac trénovať, nakoľko preteky v Madride pre mňa nemajú až taký význam. Sezónu si predelím dlhším sústredením vo vysokohorskom prostredí v St. Moritzi."


Experti z Brabus Classic dávajú nový život starým Mercedesom

Známy úpravca áut s trojcípou hviezdou tento rok oslavuje štyridsiatku, okrem úprav sa venuje aj reštaurovaniu historických modelov.

FRANKFURT. Firma Brabus sa preslávila najmä úpravami najsilnejších Mercedesov na ešte silnejšie monštrá. V spolupráci s Mercedesom však reštaurujú aj historické vozy pre tých najnáročnejších. Firmu založil v roku 1977 Bodo Buschmann, ktorého požiadavkám na upravené Mercedesy nevyhovoval žiadny existujúci úpravca. Rozhodol sa preto vziať veci do vlastných rúk. Tento rok firma oslavuje 40. výročie založenia a pri tejto príležitosti na Autosalón vo Frankfurte priniesli množstvo historických modelov, ktorým vdýchli nový život. Medzi najzaujímavejšie vystavené modely patrili určite dva kusy legendárneho 300SL. Svetlomodré kupé z roku 1956 má cenu 1 890 000 eur. Tento model si vďaka neobvyklým dverám vyslúžil prezývku "gullwing", pretože pripomínajú krídla čajky. Červený kabriolet z roku 1957 je o niečo lacnejší, stojí iba 1 790 000 eur. Ďalším mimoriadne zaujímavým kúskom je Mercedes-Benz 600 Pullman z roku 1967, ktorý je jednou z najslávnejších štátnických limuzín všetkých čias. Vo svojej dobe bol absolútnym vrcholom luxusu. Za tento kúsok si Brabus pýta 1 490 000 eur. K lacnejším patrí napríklad model 280 SL známy tiež ako "pagoda". Za hnedý kúsok z roku 1970 si pýtajú 298 000 eur.


St. Louis je po prvýkrát v pozícii obhajcu, medzi favoritov však nepatrí
 Slováci v NHL
Favoriti na titul
 Možné rekordy

Počas leta sa udiali viaceré zmeny v kádroch.

BRATISLAVA. Štvoricou zápasov v noci zo stredy na štvrtok odštartuje už 103. ročník zámorskej hokejovej NHL. Prvýkrát v histórii profiligy vstupujú do sezóny v pozícii obhajcov titulu hráči St. Louis Blues, ktorí však nebudú patriť medzi najväčších favoritov na zisk Stanleyho pohára. Medzisezónne obdobie prinieslo tradične viacero noviniek v hráčskych kádroch aj realizačných tímoch. Sedem klubov má nového hlavného trénera (Anaheim, Buffalo, Edmonton, Florida, Los Angeles, Philadelphia a Ottawa), štyri zmenili generálneho manažéra (Detroit, Edmonton, Minnesota a Vegas). V play off sme síce prežili sklamanie, ale myslím si, že do novej sezóny pôjdeme motivovaní. Vieme, akú máme kvalitu a sme skupina hráčov, ktorá to bude chcieť potvrdiť aj na ľade. To, čo sa stalo, sme už hodili za hlavu. Na posilách počas leta aktívne pracovali v New Jersey Devils, New Yorku Rangers, Dallase Stars či Floride Panthers. Naopak, len drobné úpravy nastali u ašpirantov na celkový triumf ako sú Tampa Bay Lightning alebo Toronto Maple Leafs. Tampa v minulej sezóne ovládla základnú časť. V 82 zápasoch dosiahli rekordných 62 víťazstiev, ale v prvom kole play- off nečakane zaváhali s Columbusom Blue Jackets. Mužstvo okolo kapitána Stevena Stamkosa a Rusa Nikitu Kučerova však zostalo pokope a podobné je to aj v prípade Maple Leafs. Toronto spoliehajúce sa na mladíkov Austona Matthewsa s Mitchom Marnerom či skúseného Johna Tavaresa taktiež zakoplo hneď na prvej prekážke v play off v podobe neskoršieho finalistu z Bostonu. Bruins vedení kapitánom Zdenom Chárom takisto patria do širšieho okruhu favoritov na zisk Stanleyho pohár. Redaktori portálu NHL.com vidia v tejto množine aj hráčov Dallasu Stars, Nashvillu Predators, Pittsburghu Penguins alebo Vegas Golden Knights. "Nemáme na výber a musíme mať opäť najvyššie ciele. V play off sme síce prežili sklamanie, ale myslím si, že do novej sezóny pôjdeme motivovaní. Vieme, akú máme kvalitu a sme skupina hráčov, ktorá to bude chcieť potvrdiť aj na ľade. To, čo sa stalo, sme už hodili za hlavu," povedal v rozhovore pre klubovú televíziu útočník Lightning Steven Stamkos. Podobne vysoké ambície majú aj v Las Vegas. "Vlani mi niekto povedal, že ak chcem nájsť v programe zápasov nejaký ľahký duel, nepodarí sa mi to. Je veľmi náročné vyhrať ligu, a tak musíme rešpektovať každého súpera. Teším sa na novú sezónu a sme šťastní z toho, ako prebiehal kemp, kde sme videli u hráčov potrebnú súťaživosť," uviedol pre oficiálny web Golden Knights nový generálny manažér Kelly McCrimmon. Základná časť sezóny 2019/2020 sa začne 2. októbra a potrvá do 4. apríla. Hneď potom bude nasledovať program play off s najlepšími 16 tímami, ktorý vyvrcholí finálovými zápoleniami na prelome mája a júna. Blížiaci sa ročník prinesie viacero európskych zápasov. Už v piatok 4. októbra proti sebe nastúpia v pražskej O2 Arene hokejisti Chicaga Blackhawks a Philadelphie Flyers. Ďalšie dva duely uvidia fanúšikovia vo švédskom Štokholme, kde si 8. a 9. novembra zmerajú sily Buffalo Sabres a Tampa Bay Lightning na klzisku arény Ericsson Globe. Špeciálne budú taktiež tri súboje pod holým nebom. Prvý je naplánovaný na 26. októbra, Heritage Classic v kanadskej Regine ponúkne konfrontáciu Calgary Flames a Winnipegu Jets. Nasledovať bude tradičný novoročný súboj pod názvom Winter Classic, v ktorom domáci Dallas Stars privíta Nashville Predators. V polovici februára príde na rad zápas v rámci Stadium Series medzi Coloradom Avalanche a Los Angeles Kings. Prestížny Zápas hviezd NHL sa uskutoční 26. januára v St. Louis.


Súčasná vládna koalícia vedie v austrálskych parlamentných voľbách

SYDNEY. Austrálska súčasná vládnuca konzervatívna koalícia vedie podľa priebežných výsledkov sobotňajších parlamentných volieb nad opozíciou. Informuje o tom austrálska verejnoprávna stanica ABC. Dosiaľ bolo sčítaných 64,7 percenta odovzdaných hlasov. Podľa priebežných výsledkov vedie - s odhadovaným ziskom 74 parlamentných kresiel - súčasná vládnuca konzervatívna koalícia, ktorú tvoria Liberálna strana Austrálie a Národná strana Austrálie. Za ňou nasleduje opozičná Austrálska strana práce (ALP) s odhadovaným ziskom najmenej 65 kresiel. Analytik ABC Antony Green už predpovedá víťazstvo koalícii súčasného premiéra Scotta Morrisona. Zároveň však uvádza, že dosiaľ nie je jasné, či sa jej podarí získať v 150-člennej Snemovni reprezentantov (dolnej komore parlamentu) väčšinu kresiel. O vyhliadke na menšinovú vládu v súvislosti so zatiaľ tesnejšími výsledkami píše aj agentúra AP. Už pravdepodobné víťazstvo vládnucej koalície je podľa médií prekvapivé, prieskumy ho totiž pripisovali práve opozičným labouristom.


Slovinská letecká firma Adria Airways požiadala súd o vyhlásenie bankrotu

ĽUBĽANA. Slovinský letecký prepravca Adria Airways požiadal súd o vyhlásenie bankrotu. Súd má tri dni na rozhodnutie, či sa proces bankrotu začne. Podľa slovinskej vlády je bankrot jedinou možnosťou pre bývalého štátneho leteckého prepravcu, ktorý pre finančné problémy zrušil väčšinu letov. Slovinský minister hospodárstva Zdravko Počivalšek v súvislosti s pondelkovým krokom leteckej spoločnosti kritizoval nemeckého vlastníka Adria Airways a uviedol, že straty firmy sú vyššie, ako sa očakávalo. Počivalšek dodal, že slovinská vláda nemôže zasahovať do činnosti firmy, pretože ide o súkromnú spoločnosť, hoci uzemnenie jej letov negatívne vplýva na ekonomiku krajiny. Minister dodal, že Slovinsko by mohlo namiesto toho vytvoriť nového národného leteckého prepravcu. Leteckú firmu Adria Airways slovinská vláda v roku 2016 predala nemeckej investičnej spoločnosti 4K Invest.


Reforma má priniesť individuálnejší prístup učiteľov k žiakom, tvrdí Plavčan

Učiteľ bude pre individuálnejší prístup k žiakom potrebovať asistentov, ktorí mu v triede pomôžu, tvrdí minister školstva Peter Plavčan.

BRATISLAVA. Školská reforma by mala prispieť k individuálnejšiemu prístupu učiteľov k žiakom. Vyučovanie v školách by tak nemalo byť šité na štandardného žiaka, ale učitelia by mali mať čas venovať sa menším skupinám v triede osobitne. V rozhovore to povedal minister školstva Peter Plavčan s tým, že v školách pribúdajú žiaci napríklad s poruchami učenia či správania alebo špeciálnymi vzdelávacími potrebami, ktorým sa treba venovať. Minister tvrdí, že aby sa učiteľ mohol skupinám žiakov venovať rozlične, bude potrebovať asistentov, ktorí mu v triede pomôžu. Ministerstvo už spustilo projekt Škola otvorená všetkým v sume 50 miliónov eur, ktorý umožní základným školám prijímať asistentov v školách. Plánujú zverejniť tiež ďalšiu výzvu pre základné školy, ktorá by mala pomôcť zvýšiť počet asistentov učiteľov v školách, ale aj špeciálnych pedagógov a terénnych pracovníkov. Asistenti by mali putovať najmä do oblastí sociálne znevýhodneného prostredia. Výzvou je podľa Plavčana prestaviť financovanie asistentov učiteľov zo súčasných eurofondov na prostriedky štátneho rozpočtu. "Keď minieme prostriedky z eurofondov, budeme musieť hľadať ďalšie zdroje, aby sme tieto kategórie pedagogických zamestnancov udržali v školách. Na to budú slúžiť akčné plány, v ktorých povieme, že ak chceme udržať kvalitu vyučovania, treba viac peňazí, aby sme nahradili prostriedky, ktoré stratíme z eurofondov," uviedol Plavčan. Cieľom by podľa ministra malo byť dostať asistentov učiteľov nielen do škôl s deťmi zo sociálne znevýhodneného prostredia, ale aj do škôl, v ktorých žiaci dosahujú dobré výsledky. Aj v rámci bežnej triedy sa totiž vyučovanie prispôsobuje tempu bežného žiaka. Reforma má však prispieť k podpore jedinečnosti každého žiaka. Ako vyplýva z cieľov zverejnených v Národnom programe rozvoja výchovy a vzdelávania, vo vzdelávaní v škole potrebuje každé dieťa individuálnu pozornosť, pomoc pri učení sa a povzbudenie. V centre záujmu pedagogických a odborných zamestnancov má byť napĺňanie individuálnych vzdelávacích potrieb každého dieťaťa bez ohľadu na to, aké je jeho rodinné prostredie a sociálne zázemie alebo či ide o dieťa mimoriadne nadané, so zdravotným znevýhodnením, poruchou učenia alebo správania.


Zbúrajú texaský kostol, v ktorom útočník postrieľal 26 ľudí

Po útoku sa v Spojených štátoch nanovo rozprúdila aj diskusia o tom, či nie je potrebné sprísniť pravidlá, ktoré upravujú držbu zbraní.

SUTHERLAND SPRINGS. Kostol v Sutherland Springs v americkom Texase, kde v nedeľu duševne narušený človek postrieľal 26 ľudí, dajú zbúrať. Vo štvrtok o tom informoval miestny pastor Frank Pomeroy. Bolo by podľa neho pre veriacich príliš bolestivé naďalej sa zhromažďovať na mieste, na ktorom sa odohrala takáto veľká tragédia. Nový kostol preto postavia na inom mieste a tam, kde stojí ten súčasný, vznikne pamätník nedeľňajšej tragédie, informoval pastor. V kostole v Sutherland Springs postrieľal Devin Patrick Kelley v nedeľu bez zjavnej príčiny 26 ľudí vrátane detí, pričom svedkovia okrem iného opisujú, ako strieľal zámerne malým deťom do hlavy. Neskôr vysvitlo, že útočník bol roky chovancom zariadenia pre duševne chorých v meste Santa Teresa v Novom Mexiku. Kelley je bývalým letcom americkej armády, z tej ho však prepustili po tom, ako napadol svoju exmanželku a jej syna.Po útoku sa v Spojených štátoch nanovo rozprúdila aj diskusia o tom, či nie je potrebné sprísniť pravidlá upravujúce držbu zbraní tak, aby sa nestávalo, že ich budú vlastniť takto nebezpečné a nevyspytateľné osoby. Americký prezident Donald Trump však už deň po útoku vyhlásil, že Američania práveže potrebujú zbrane, aby sa pred takýmito útokmi mohli lepšie brániť.


Neznámy páchateľ ukradol z predajne elektroniku za vyše 15-tisíc eur

Páchateľ vnikol do predajne cez otvor na streche.

BRATISLAVA. Polícia pátra po páchateľovi, ktorý v nočných hodinách z 5.2. na 6.2. vnikol do predajne s elektronikou na Púchovskej ulici a odcudzil odtiaľ 29 notebookov a štyri televízory v celkovej hodnote 15.108 eur. V prípade dokázania viny hrozí páchateľovi trest odňatia slobody na tri až desať rokov. Podľa výsledkov doterajšieho vyšetrovania, páchateľ vnikol do predajne cez otvor, ktorý si vytvoril na streche. Týmto zároveň došlo k zatečeniu dažďovej vody do vnútorných priestorov predajne a následnému poškodeniu viacerých kusov elektroniky. "Škoda bola vyčíslená na cca 9419 eur, pričom neznámy páchateľ spôsobil poškodením strechy škodu vo výške cca 3000 eur," dodal bratislavský krajský policajný hovorca Michal Szeiff. Policajný vyšetrovateľ začal v tomto prípade trestné stíhanie vo veci trestného činu krádeže spáchaného závažnejším spôsobom v súbehu s prečinom poškodzovania cudzej veci.


Čo nezničila vojna, dorazilo zemetrasenie. Iránske mesto je opäť zrovnané so zemou

V 80. rokoch v meste Sarpoli Zaháb zúrila vojna medzi Irakom a Iránom. Narýchlo postavené nové domy teraz zrovnali so zemou otrasy.

TEHERÁN. Irán v utorok ukončil záchranné práce po silnom zemetrasení, ktoré v nedeľu zasiahlo oblasť na iránsko-irackej hranici. Otrasy si vyžiadali najmenej 450 obetí a viac ako 7000 zranených. V Iráne bol na utorok vyhlásený štátny smútok, oblasť prírodnej katastrofy už navštívil iránsky prezident Hasan Rúhání, informovala agentúra Reuters. "Záchranné práce v provincii Kermánšáh sa skončili," povedal štátnej televízii riaditeľ iránskej zdravotnícke služby. Práve zo západoíránskej provincie Kermánšáh je hlásená väčšina z viac ako štyroch stoviek obetí nešťastia. Šanca, že sa podarí v troskách nájsť ešte niekoho živého, je podľa miestnych úradov extrémne nízka. Provinciu Kermánšáh v utorok navštívil prezident Rúhání s cieľom podporiť miestne obyvateľstvo. "Pre všetkých Iráncov je to veľké nešťastie ... chcel by som vyjadriť sústrasť obyvateľom Kermánšáhu a povedať im, že pri nich všetci stojíme," uviedol podľa prezidentskej kancelárie Rúhání. Iránsky minister zahraničia Mohammad Džavád Zarifa na twitteri poďakoval všetkým štátom, ktorý ponúkli Iránu pomoc, a povedal, že ju krajina zatiaľ nepotrebuje. Zemetrasenie so silou 7,3 stupňa malo epicentrum asi 32 kilometrov od irackého mesta Halabdža, blízko hraníc s Iránom. Bolo v hĺbke len 20 kilometrov, čo je podľa seizmológov príčinou rozsahu skazy. Okrem siedmich mŕtvych v Iraku pripadajú všetky obete na Irán. Podľa iránskeho Červeného polmesiaca stratilo asi 70-tisíc ľudí strechu nad hlavou. Mnoho ľudí z obáv pred ďalšími otrasmi trávi noci mimo budovy, uviedla štátna televízia. "Noc je chladná ... Potrebujeme pomoc. Potrebujeme všetko. Úrady by mali zrýchliť svoju pomoc," povedala televízii mladá žena v jednom z najpostihnutejších iránskych miest Sarpoli Zaháb. V 80. rokoch počas vojny medzi Irakom a Iránom bola značná časť tohto mesta zničená. Neskôr štát v Sarpoli Zahábe postavil domy pre chudobných, mnohí však kritizovali, že k výstavbe sú používané lacné a menej odolné materiály. Irán sa nachádza nad niekoľkými líniami seizmických zlomov, zemetrasenia sú tam preto časté. Posledné otrasy s väčším počtom obetí postihli Irán v auguste 2012, na severozápade krajiny pri nich vtedy zomrelo na 310 ľudí. Najhoršie zemetrasenie v tomto tisícročí postihlo Irán v roku 2003, kedy na juhu zahynulo najmenej 26-tisíc ľudí a historické mesto Bám bolo zrovnané so zemou. Najviac obetí v novodobých dejinách Iráne si vyžiadalo zemetrasenie z júna 1990, kedy otrasy so silou 7,3 stupňa postihli severozápad krajiny. Zomrelo vtedy až 40-tisíc ľudí.


Bakoš strelil víťazný gól pri triumfe Vladivostoku, z výhry sa tešil aj Hudáček

MOSKVA. Hokejisti Admiralu Vladivostok zvíťazili v pondelkovom domácom stretnutí KHL nad Neftechimikom Nižnekamsk 2:0. Víťazný gól strelil v 11. minúte slovenský útočník Martin Bakoš. Dinamo Moskva so slovenským obrancom Michalom Čajkovským prehralo vo vyrovnanom zápase na ľade Sibiru Novosibirsk 0:1. Spartak Moskva v bránke s Júliusom Hudáčkom zvíťazil na ľade Petrohradu 3:2 po predĺžení. Góly: 11. BAKOŠ, 24. Petrov Gól: 3. Jakovlev Góly: 16. Paršin, 30. Ljubimov, 57. Potechin Góly: 46. Sexton, 46. Dawes, 60. Garejev Góly: 37. Burdasov, 41. Tkačov - 8. Višnevskij, 19. Hanzl, 61. Karsums Góly: 8. Pavlovs - 43. Arťuchin, 56. Černov Góly: 46. Sexton, 46. Dawes, 60. Garejev


NATO je pripravené prijať Severné Macedónsko

Štrnásť členov NATO už vstup Severného Macedónska ratifikovalo.

SKOPJE. Generálny tajomník NATO Jens Stoltenberg uviedol, že aliancia je pripravená privítať Severné Macedónsko ako svojho 30. člena. Vyjadril sa tak v pondelok po stretnutí s najvyššími predstaviteľmi krajiny v hlavnom meste Skopje. Počas dvojdňovej návštevy ho sprevádzalo aj 29 veľvyslancov najvyššieho rozhodovacieho orgánu aliancie - Severoatlantickej rady. Členské štáty NATO a Severné Macedónsko podpísali dohodu umožňujúcu členstvo krajiny v aliancii po tom, čo si táto bývalá juhoslovanská republika, známa donedávna ako Macedónsko, po dlhoročnom spore s Gréckom vo februári oficiálne zmenila svoj názov. Vyriešenie tohto sporu jej otvorilo dvere do Európskej únie aj do NATO a zmenilo postoj Atén, ktoré dovtedy vstup Skopje do týchto organizácií blokovali. Štrnásť členov NATO už prístup Severného Macedónska ratifikovalo. Krajina sa môže pripojiť k aliancii, keď tak spraví aj zvyšných 15 krajín.


Navaľného po zadržaní políciou previezli do nemocnice

Dôvod jeho zadržania zatiaľ nie je známy.

MOSKVA. Ruského opozičného politika Alexeja Navaľného v sobotu po jeho zadržaní v Moskve previezli sanitkou z policajnej stanice do nemocnice kvôli podozreniu na zlomeninu prsta ľavej ruky. Informovala o tom Navaľného hovorkyňa Kira Jarmyšová. Denník Novaja gazeta medzičasom informoval, že lekári nepotvrdili zranenie ruky. S odvolaním sa na lekárske zdroje denník dodal, že polícia Navaľného následne previezla späť na policajnú stanicu. Jarmyšová podľa agentúry AP spresnila, že Navaľného v sobotu popoludní pri vchode do domu, kde v Moskve býva, zadržali a predviedli na najbližšiu policajnú stanicu kvôli úradmi nepovolenému pochodu, ktorý sa konal ešte v januári tohto roku. Podľa AP sa moskovská polícia zatiaľ k Navaľného zadržaniu a údajnému zraneniu nevyjadrila.  Podľa Jarmyšovej Navaľnyj zostane v policajnej cele zrejme až do pondelka, keď o jeho ďalšom osude rozhodne súd.  Navaľnyj patrí k najzarytejším kritikom prezidenta Vladimira Putina. V súvislosti so zámerom vypísať v Rusku referendum o zákone na zvýšenie veku odchodu do dôchodku opozícia vyzvala občanov, aby sa 9. septembra zúčastnili na celoštátnom proteste proti vládou presadzovanej dôchodkovej reforme, ktorá sa stretla s ostrou kritikou občanov.  Tento protest je zvolaný na deň, keď sa v Moskve - podobne ako aj v ďalších oblastiach krajiny - uskutočnia regionálne voľby.   Navaľnyj, ktorý je v Rusku známy aj vďaka odhaľovaniu prípadov korupcie, v piatok zverejnil závery najnovšieho vyšetrovania svojho tímu. Ten odhalil, že pri verejnom obstarávaní pre potreby ruskej Národnej gardy (Rosgvardija) sa spreneverilo najmenej 29 miliónov dolárov. Na čele Národnej gardy je bývalý osobný strážca prezidenta Vladimira Putina, Viktor Zolotov.


Opozícia chce hlasovanie o amnestiách odložiť, potrebuje ešte diskutovať

Galko zdôraznil, že nevidí dôvod zaoberať sa touto problematikou v skrátenom legislatívnom konaní.

BRATISLAVA. Hlasovanie o zrušení Mečiarových amnestií by sa malo odložiť aspoň o mesiac, aby o spôsobe zrušenia mohli koalícia a opozícia ešte diskutovať. Povedal to v nedeľu v diskusnej relácii Rozhlasu a televízie Slovenska (RTVS) O 5 minút 12 podpredseda strany Sloboda a Solidarita (SaS) Ľubomír Galko. Zároveň zdôraznil, že nevidí dôvod zaoberať sa touto problematikou v skrátenom legislatívnom konaní, keďže v tomto prípade nehrozia štátu ekonomické škody, čo je podmienkou pre takýto proces. Ako ho doplnil predseda hnutia Obyčajní ľudia a nezávislé osobnosti (OĽaNO) Igor Matovič, koaličná iniciatíva na zrušenie amnestií je podozrivá, keďže ešte pred krátkym časom napríklad niektorí predstavitelia vládneho Smeru tvrdili, že amnestie sú nezrušiteľné. "Keď niekto v minulosti hlásal, že ide o právny suterén, je samozrejmé, že sme opatrní," uviedol v súvislosti s tvrdeniami niektorých politikov Smeru, ktorí v minulosti tvrdili, že udelenie amnestií bol morálny suterén, ich zrušenie by však bol suterén právny. Matovičovi sa tiež nepáči, že by posledné slovo v tejto oblasti mali mať nevolení sudcovia ústavného súdu, ktorí boli do funkcií dosadzovaní politicky. "Inštitúcii verím, neverím sudcom," povedal na margo Ústavného súdu SR. Podľa Matoviča je možné, že vzhľadom na dlhý čas od spáchania amnestovaných skutkov nebude možné potrestať páchateľov. Je však podľa neho dôležité, aby boli jasne identifikovaní a pomenovaní. Podľa podpredsedu strany Most-Híd Ábela Ravasza je koaličný návrh návrhom kompromisným. Zároveň zdôraznil, že rovnaký návrh na zrušenie amnestií, aký do parlamentu predložil poslanec OĽaNO Ján Budaj, bol v minulosti už sedemkrát neúspešný. Podľa podpredsedu Smeru Juraja Blanára má koaličný návrh za úlohu spojiť politické a právne hľadisko. Zároveň vyhlásil, že k zrušeniu amnestií mohlo dôjsť už v minulosti, keďže Smer-SD ponúkal Kresťanskodemokratickému hnutiu, ktoré dlhodobo bojovalo za ich zrušenie, účasť v prvej vláde Roberta Fica. To však ponuku odmietlo a koaličným partnerom Smeru sa stala Ľudová strana - Hnutie za demokratické Slovensko, čo iniciatívu vylúčilo. "Tieto amnestie kazia dobrý obraz Slovenska," uviedol Blanár. V relácii hodnotili politici aj rok pôsobenia súčasnej vládnej koalície. Podľa Blanára je dôležité, že vznikla stabilná vláda, ktorá úspešne zvládla slovenské predsedníctvo v Rade EÚ. Vláda má podľa neho zároveň aj charakter vlády "národného porozumenia", keďže v nej sú aj Slovenská národná strana a Most-Híd. Podľa Matoviča však ide skôr o vládu "kšeftárskeho porozumenia", keďže koaličné strany sa zároveň kryjú v kauzách. Zároveň obvinil koalíciu, že si presadením jednokolových volieb do orgánov vyšších územných celkov zabezpečila aj podporu Ľudovej strany Naše Slovensko. Podľa Galka bola drvivá väčšina krokov súčasnej vlády veľmi zlých. Ocenil však napríklad niektoré reformy v oblasti spravodlivosti, zdravotníctva alebo Bielu knihu v oblasti obrany.


NEKROLÓGV kariére mu pomohla Kennedyho smrť. Zomrel herec Richard Hatch

Preslávil sa v sci-fi seriáli Hviezdna loď Galactica. Naháňať zloduchov vo vesmíre preňho bolo splnením detskej fantázie.

BRATISLAVA. Dobrý človek, láskavý muž, no najmä profesionál, ktorý svoj talent dokazoval spôsobom, aký sa len tak nevidí. Tak hovoria o Richardovi Hatchovi (21. 5. 1945 - 7. 2. 2017), americkom hercovi a nominantovi na Zlatý glóbus, jeho priatelia aj kolegovia. Muž, na ktorého dnes spomínajú, pritom pôvodne vôbec nechcel byť hercom. Z vystupovania na verejnosti mal strach - až taký, že keď stál pred publikom, často mal pocit, že mu úplne zdrevenel jazyk a skamenelo telo. Z neistého a hanblivého chlapca sa však počas študentských rokov stal sebavedomý muž, ktorého už dav nedokázal vystrašiť. Pomohol mu k tomu americký prezident John Fitzgerald Kennedy - alebo lepšie povedané - atentát, pri ktorom zomrel. Rodák z kalifornského mesta Santa Monica sa v detstve o umenie zaujímal len minimálne, - na povinných hodinách klavíra. Chcel byť atlétom, olympionikom v skoku o žrdi. K trénovaniu verejného prejavu sa dostal len náhodou. Študoval vysokú školu a v rozvrhu hodín mu chýbal jeden predmet, zapísal sa teda tam, kde ešte bolo voľné - na hodiny vystupovania pred publikom. “Ukázalo sa, že to bude moja nočná mora,” spomínal herec na svojej oficiálnej webovej stránke. “Musel som sa postaviť pred ľudí a čítať. Odrazu som z kurzu prepadal, pretože som sotva dokázal otvoriť ústa.” Asi v polovici semestra pri atentáte zomrel Hatchov obľúbený politik, prezident Kennedy. Richarda udalosť tak zasiahla, že sa rozhodol o téme hovoriť práve na hodinách verejného prejavu. Odrazu pred spolužiakmi našiel svoj hlas. “Bol to najväčší zvrat v mojom živote,” napísal ďalej na svojej stránke. “Keď som začal čítať, tak veľmi som sa sústredil na to, čo hovorím, že som na seba úplne zabudol. Vyjadroval som emócie a pocity, ktoré som dovtedy v sebe zamykal.” Divadelnú kariéru rozbehol koncom šesťdesiatych rokov, v televízii sa začal objavovať v sedemdesiatych. Prvú rolu dostal v seriáli Všetky moje deti, neskôr prišli ďalšie menšie príležitosti a rola vyšetrovateľa v detektívnom seriáli The Street of San Fransisco. Jeho najznámejšou rolou sa však stala až tá, ktorú prijal v roku 1978. Šlo o sci-fi seriál Hviezdna loď Galactica, v ktorom si zahral postavu kapitána Apolla - pilota, ktorý chráni ľudskú rasu pred nebezpečnými robotmi. Práve za kapitána Apolla ho nominovali na ocenenie Zlatý glóbus. “Hviezdna loď Galactica bola míľnikom,” povedal podľa CNN. “Dalo mi to možnosť žiť svoje detské sny a fantázie. Rútiť sa vesmírom s bezstarostnou nenútenosťou, hrať temperamentného hrdinu, bojovať s robotmi, monštrami a darebákmi. Čo viac si človek môže priať?” Dovedna si počas svojej hereckej kariéry zahral vo vyše sto snímkach. Aj pri účinkovaní v takých známych seriáloch ako Baywatch či Jake a Tlsťoch však túžil po tom, aby sa nakrútilo pokračovanie Hviezdnej lode Galactica. Seriál sa pôvodne vysielal len dva roky, neskôr sa stal mimoriadne obľúbeným vďaka reprízam . V roku 2004 tak vzniklo jeho pokračovanie - a to práve vďaka Richardovi Hatchovi, ktorý ho písal už od deväťdesiatych rokov. Tu však nehral kapitána Apolla, ale charizmatického politického lídra Toma Zareka. Fanúšikovia začali zbierať komiksové knihy či postavičky, existujú aj počítačové hry. Podľa Hatchovho syna zažil seriál taký úspech práve vďaka otcovi. “Aj napriek významným rolám v iných seriáloch a filmoch, v ktorých sa objavoval celé desaťročia, jeho prepojenie s pôvodným seriálom aj remakeom Hviezdnej lode Galactica vytvorilo celosvetové sledovanie seriálu,” povedal podľa Daily Telegraphu.


Zuckerberg vyvíja vlastnú umelú inteligenciu pre domácnosť

Ešte stále je príliš veľa technologických bariér, ktoré bránia tomu aby boli domácnosti múdre a inteligentné.

MENLO PARK, BRATISLAVA. Aby múdre domácnosti pochopili čo od nich chceme, bude umelá inteligencia musieť prejsť výraznými technologickými pokrokmi. Tvrdí to šéf Facebooku Mark Zuckerberg, ktorý na svojom blogu popísal zákulisné informácie o jeho voľnočasovom projekte Jarvis. Osobný asistent Jarvis, za ktorým stoja technológie a umelá inteligencia firmy Facebook sa stal v tomto roku jeho vývojárskym koníčkom. Projekt, ktorý zhltol 150 hodín programátorského času pomohol odhaliť súčasné obmedzenia. Cieľom je sledovať dianie v domácnosti, odhaliť pravidlá jej koloritu a naučiť sa reagovať na dopyty spôsobom, ktorý prinesie najväčší osoh. Jarvis nie je James, ktorý má rozvíjať hlúpu rozpravu svojho pána pre pobavenie verejnosti. Má sa naučiť pochopiť členov domácnosti, aby splnil ich povely. Na to však podľa magazínu Wired hlasové ovládanie nestačí. Zuckerberg rýchlo rezignoval na nemotorné, neosobné a umelé povely. Oveľa šikovnejšie bolo naťukať povely do mobilu, kde umelá reč povelov natoľko neprekáža ľudskému vedomiu. Zuckerberg narazil aj na bariéry zo strany spotrebičov a výbavy domácnosti. Kuriózne sú jeho hry s hriankovačom. Musel siahnuť po technológii z 50-tych rokov, ktorá ešte nebola vybavená bezpečnostnými prvkami. Hardvér musí byť na čosi podobné pripravený - domácnosť sa neskladá iba z termostatu a robotického vysávača.


V prezidentských voľbách v Litve vyhral nezávislý kandidát Nauséda

Nauséda vyhral voľby s obrovským náskokom.

VILNIUS. Prezidentské voľby v Litve vyhral v nedeľu ekonóm a politický nováčik Gitanas Nauséda (54). Jeho rivalka, nezávislá konzervatívna kandidátka a bývalá ministerka financií Ingrida Šimonyté (44), už medzitým priznala svoju porážku a pogratulovala Nausédovi k víťazstvu. Na základe predbežných výsledkov ústrednej volebnej komisie o tom informovali agentúry AP a AFP. "Som vďačný ľuďom, ktorí dnes volili a môžem im sľúbiť, že odteraz bude politika v Litve iná. Každý si v našej nádhernej krajine zaslúži lepší život," vyhlásil počas oznamovania svojho víťazstva Nauséda pred radujúcim sa davom. "Gratulujem Gitanasovi a želám mu, aby dokázal zjednotiť obyvateľov Litvy," uviedla podľa AFP na margo Nausédovho víťazstva Šimonyté pre verejnoprávnu televíziu LRT. Po spočítaní hlasov v 1521 z 1972 volebných okrskov vedie Nauseda pred svojou rivalkou so ziskom 70 percent hlasov, píše AP.


Výbuch poškodil budovu daňového úradu v Ankare

Turecký daňový úrad bol v čase výbuchu zatvorený.

ANKARA. Na daňovom úrade v tureckej metropole Ankara došlo vo štvrtok k výbuchu plynu. Informovala o tom turecká štátna agentúra Anadolu s tým, že z miesta doposiaľ nie sú hlásené nijaké obete na životoch ani zranení. K explózii údajne došlo v kotolni v suteréne daňového úradu ležiaceho v obchodnej štvrti Čukurambar. Úrad bol v čase výbuchu zatvorený. Hluk, ktorý explóziu sprevádzal, bolo počuť vo viacerých častiach mesta. Turecká televízia odvysielala zábery, na ktorých je vidieť, ako tlaková vlna v budove vyrazila okná.


Americký výrobca počítačov Dell uvažuje o návrate na burzu

Zakladateľ a šéf Michael Dell stiahol spoločnosť z burzy v roku 2013.

NEW YORK. Americký výrobca počítačov Dell uvažuje asi 4 roky potom, čo sa stiahol z burzy, o návrate na akciový trh. To je jedna z možností, ako získať čerstvé peniaze, ktoré aktuálne skúma správna rada, uviedli v piatok agentúra Bloomberg, Wall Street Journal a Financial Times. Ďalšími možnosťami je predaj akcií dcérskej spoločnosti Pivotal Software, operujúcej v oblasti cloudových služieb, alebo úplná fúzia s firmou VMware špecializujúcej sa na virtualizáciu, ktorú už Dell kontroluje. Správna rada chce o alternatívach diskutovať ešte tento mesiac. Zakladateľ a šéf Michael Dell stiahol spoločnosť z burzy v roku 2013 prostredníctvom transakcie v hodnote okolo 25 miliárd dolárov (20,15 miliardy eur) vďaka podpore finančného investora Silver Lake. Cieľom bol ďalší rozvoj koncernu bez tlaku kvartálnych správ a investorov. Dell v roku 2016 za 67 miliárd dolárov kúpil hardvérovú firmu EMC, čo ešte zvýšilo dlhy koncernu. Podľa agentúry Bloomberg predstavujú záväzky firmy okolo 46 miliárd dolárov. Podľa denníka Wall Street Journal spoločnosť stojí obsluha dlhu asi 2 miliardy dolárov ročne. Vstup na burzu by Dellu umožnil zníženie dlhu a koncern by sa tiež mohol obzerať po potenciálnych akvizíciách, ktorými by podporil expanziu. Podľa poradenskej spoločnosti IDC bol Dell vlani s trhovým podielom 16 percent tretím najväčším výrobcom osobných počítačov na svete, po HP a Lenove.


Nová vláda v Taliansku odmieta voľný obchod medzi Úniou a Kanadou

Dohoda podľa Talianov nedáva garancie talianskym produktom s chráneným označením pôvodu.

MILÁNO. Nová talianska vláda odmieta dohodu o zóne voľného obchodu medzi EÚ a Kanadou. Vyhlásil to vo štvrtok minister poľnohospodárstva Gian Marco Centinaio s tým, že krajina dohodu neratifikuje. Ako uviedol pre denník La Stampa, dôvodom je, že obchodný pakt nezabezpečuje dostatočné garancie pre talianske produkty s chráneným označením pôvodu. Cieľom Komplexnej hospodárskej a obchodnej dohody medzi Kanadou a Európskou úniou a jej členskými štátmi je vzájomná liberalizácia obchodu s tovarom a službami, ako aj prijatie pravidiel pre otázky týkajúce sa vzájomného obchodu v súlade s pravidlami Svetovej obchodnej organizácie (WTO). Dokument známy pod označením CETA schválil vo februári 2017 Európsky parlament, vyžaduje si však aj súhlas jednotlivých členských krajín. Slovenská vláda vyjadrila súhlas s uzavretím obchodnej zmluvy tento rok vo februári. Keďže ide o medzinárodnú dohodu, ktorá má prednosť pred zákonmi, schváliť ju bude musieť aj parlament.